Hainbat kulturatako elementuak dekorazioan | Consumer\nHainbat kulturatako elementuak dekorazioan\nGarrantzitsua da apaingarrien eta altzarien artean nolabaiteko kohesioa lortzea\nGaur egun oso ohikoa da hainbat kulturatako elementu apaingarriak erostea, etxebizitzak apaintzeko.\nHala ere, ez da gomendagarria altzarietako edo etxeko paretetako apalak apaingarri horiekin asetzea; izan ere, garbitzea zaila da, eta emaitza nahasgarriegia, kohesio gutxikoa eta koloretsuegia lortzen da kasu batzuetan, eta horrek ez du esan nahi gelako altzariekin ondo moldatzen denik.\nKasu honetan, horma arrunt baten gainean, kolore zuriari eta apaintzen duen goteleari esker, zur maia marroiko irudi bat jarri da, paretaren ainguratzearekin kontrastea egiten duena. Haren azpian, izkina batean, pitxer koloretsu bat dago, egonaldiko dekorazio klasikoarekin bat ez datorrena, baina oraindik ere giro exotikoa ematen dio.\ndekorazio etxebizitzak kulturak


Kandinskyren tradizioa | zariketak\nRa mon Saizarbitoria\nErein. 88 orrialde\nBehin batean, amak liburutegitik jaso ohi zituen liburuen artean, “Kandinsky eta ni” izenburukoa atzeman nuen, pintorearen alargunak idatziriko memoria liburu bat, zeinean oso anekdota bitxia ageri den. Dirudienez, antzinako ohitura bati jarraiki, tsarren Errusian, Urtezahar eta Urteberri arteko gauean, neska gazteak kalera ateratzen ziren aurkitzen zuten lehendabiziko gizonari izena galdetzeko, ustea baitzen hura bezala deitzen zen batekin ezkonduko zirela. …\n5 thoughts on “Kandinskyren tradizioa”\njosu on 11:39 am 2012/02/29 said:\nOso liburu entretenigarria iruditu zitzaidan, tradizio berezia delako … gainera, oso liburu motza da eta ez du batere kostatzen irakurtzea.\nibai on 12:29 pm 2012/03/08 said:\nAsko gustatu zait liburua, benetan oso interesgarria. Nire ustez amaiera luzatu behar zen Miren eta libutegiko mutilaren artean zer gertatzen den intrigarekin utzi nau. Oso ondo ulertzen da.Liburu ona iruditu zait\nDavid on 1:33 pm 2012/03/08 said:\nKandyskiren tradizioa irakurri dut eta interesgarria iruditu zait eta ondo ulertzen zen.Pasarte batzuetan intriga zegoen eta hori gustatu zait.\nUnai B on 9:01 am 2012/03/12 said:\nBenetan oso liburu interesgarria da, asko gustatu zitzaidan. Oso entretenigarria zen baina batzuetan oso astuna egiten zen, adibidez, amaieran asko luzatzen zen eta ez zen oso ondo ulertzen. Ez da oso luzea eta edonork irakurri dezake, benetan gomendatzen dut.\nIñigo on 9:07 am 2012/03/12 said:\nLiburu asko irakurri ditudan arren, hau aspergarriena iruditu zait. Beste modu batean idatzita egon balitz, gustatuko zitzaidakeen.


Etxerat-ek salbuespen egoera eteteko eskatu du: “ezin dugu jarraitu sufrikarioaren luzapenaren biktima izaten”\nBaldintzak bete arren, 32 euskal presori oztopoak jarri dizkie espainiar justiziak erredentzioak, baimenak eta hirugarren graduak lortzeko.\nEtxeratek uztailaren 15ean Bilboko Areatzan egindako agerraldia. Argazkia: Etxerat\nEtxeratek salatu du 32 euskal presori oztopoak jarri dizkiela espainiar justiziak dagozkien espetxe-neurriak aplikatzeko. Elkarteak uztailaren 15ean Bilboko Areatzan egindako agerraldian salatu du egoera. Azken urtean, fiskaltzak helegitea jarri die 21 presok egindako hirugarren gradurako edo irteera baimenetarako proposamenei; bederatzi presori erredentzioak eta baimenak ukatu dizkie Tratamendu Batzordeak; eta bi presoren espedienteak abian dauden arren, auzitegiek ez diete erantzunik eman.\n“Hiru hamarkada baino gehiago behar izan dira presoen urruntze sistematiko eta orokortuari amaiera emateko”, eta senideak ez daude prest beste 30 urte itxaroteko: “Ezin dugu jarraitu sufrikarioaren luzapenaren biktima izaten”. Preso asko Euskal Herrira hurbildu badituzte ere (Andaluziako kartzeletan ez da euskal presorik gelditzen), oraindik zigorra betetzen ari direnek “salbuespeneko” tratua jasotzen dutela salatu du elkarteak. Presoen berrintegrazioa ahalbidetzeko eta senideen eskubideen urraketak eteteko, Espainiako Estatuari “borondate politikoa” erakusteko eskatu diote.\nOstegunean egindako agerraldian, euskal presoen 32 senidek hartu dute parte. Horien izenean komunikatu bat irakurri dute Nekane Basaurik eta Txusa Etxeandiak. Basauri Joseba Arregi Erostarbe presoaren bikotekidea da, eta azaldu du Arregik 75 urte izan arren, 30 daramatzala kartzelan, “segundo bakar batean ere” kalean egon gabe. Horregatik, “lege arrunta aplikatu” eta euskal presoek “justiziaren aldetik tratu humanitarioa” jasotzeko ordua dela esan du Basaurik.\nEtxeandia, berriz, Egoitz Coto presoaren ama da. Bere ustez, “tokiz kanpo” daude espetxeetako salbuespen egoerari amaiera emateko jartzen diren “oztopo eta atzerapenak”, eta semeak kartzelan igarotako ia 20 urteen ondoren, Etxeandiaren esanetan, bada garaia baimenak jaso eta etxera bueltatzeko.\nArregik Madril eta Parisko kartzeletan bete du zigorra, azken urtea Asturiasen eta Martutenen igaro badu ere. Coto Madrilgo, Zaragozako, Balentziako eta Granadako presondegietan egon izan da, eta orain Kantabriako El Dueso-n dago. Etxeratek gogorarazi du 126 preso daudela oraindik Euskal Herritik kanpoko espetxeetan.\nGainera, Naiz hedabideak emandako informazioaren arabera, 19 euskal preso daude larriki gaixo, eta Arregiren antzera, bederatzik dituzte 70 urte baino gehiago. Horietako hiruk 30 urte baino gehiago daramatzate kartzelan, eta guztira 60k bete dituzte zigorraren hiru laurden. 50 baino gehiagok Frantzian bete dute kartzelaldiaren zati bat, baina urte horiek ez zaizkie kondenatik kendu.\nKanal hauetan artxibatua: Espetxe politika | Euskal preso politikoak | Euskal Herria


Albisteak - Ashinek ASCCrekin egindako Lehen Biltzar Birtualean parte hartu zuen\nTxinako ASCC-eko kide berria izanik, Ashine-ko Jack Wang-ek ASCC lehen urteko urteko bilerara joan zen 2020ko irailaren 21ean.\nASCCren urteko batzarra atzo ireki zen ofizialki. Epidemiaren eragina izanik, ASCCren urteko bilerak Zoom bideokonferentziaren itxura hartu zuen. Jendeak ezin duen arren aurrez aurre hitz egin ohi den moduan, baina kameraren bidez ere kezka sentimendu berdinak transmititzen dira elkarren artean.\n2020ko martxoaren 1ean, Ashine diamantezko tresnen fabrikazioa ASCCko kide bihurtu zen, hau da, mundu osoko industriako adituekin harremanak eta elkarreragina izateko aukera gehiago lor ditzakegu, batez ere Estatu Batuetan, eta horrek ere laguntza handia eskaintzen du bezeroei eraikuntza-irtenbide hobeak eskaintzeko.\nEztabaidak hiru orduko iraupena izan zuen, kideen unitateak eraikuntzako teknologia hobetzeko, industriaren estandar teknikoen ezarpena normalizatzeko eta industriaren kezka duten arazo teknikoak eztabaidatzeko iaz hobeto nola bideratu.\nAshine mundu mailan ezaguna den artezketa eta leunketa aditu gisa, diamantezko tresnen hornitzaile profesionala, erlazionatutako arazorik izanez gero, ahal dugun guztia egingo dugu gure irtenbideekin laguntzeko.\nHormigoizko Artezteko Oinetakoak, Diamantezko Artezteko Oinetakoak, PCD Artezteko Oinetakoak, Trapezioak Diamante Artezteko Oinetakoak, Metal Lotutako Diamantezko Artezteko Gurpilak, Hormigoia leuntzeko konpresak,


MFESST 2a Putzuzulon – Putzuzulo Gaztetxea – Zarauzko ametsen fabrika\nMFESST 2a Putzuzulon\n2014-05-05Xakela Gaztetxe Asanblada0 Comments\nMFESST-aren bigarren edizioa gainean dugu iada, Maiatzaren 10ean hain zuzen ere. Jarraian antolatzaileen ohartxoa eta kartela:\nIaz EH-ko punk-rock eszenaren irakurketa feminista egiteko parada izan genuen Zarauzko Putzuzulo gaztetxean antolatutako Musika Errebolta Feminista (MEFsst!) jardunaldian. Emakumeek testuinguru honetan dugun papera aztertzea zen erronka nagusia eta antolatutako ekintzei esker, bertaratu ginenok aukera ezin hobea izan genuen gai honen inguruan ezagutzak, esperientziak eta sentipenak elkarbanatzeko. Jardunaldian egindako hausnarketetan oinarrituz, EHko punk-rock eszenaren argazkia irudikatu eta bertan eragin ahal izateko makina bat proposamen bildu genituen.\nJakin badakigu Euskal Herriko punk-rock eszenaren inguruko irakurketa feministatik abiatuta, testuinguru hau eraldatzeko ekintza zuzenak beharrezkoak ditugula. Iaz hasitako ibilbidean aurrera egiteko eta urrats berriak emate aldera, Musika Errebolta Feministaren 2. jardunaldia antolatu dugu maiatzaren 10ean Zarauzko Putzuzulo gaztetxean. Aurtengoan ere egitarau oparoa antolatu dugu eta hitzetatik ekintzetara pasatzera lagundu gaitzaketen ekintzetan parte hartzeko aukera izango dugu. Goizaldean eman diogu hasiera errebolta feministari emakumeei zuzendutako soinu ikastaroarekin. Aran Vicedo musikariak bideratu du ikastaroa eta bertaratzen garenok, musika ekipo baten muntaiaz eta erabileraz ikasteko parada ezin hobea izango dugu, alderdi teknikoarengan dugun beldurrak uxatu eta kable artean ahalduntzeko eta ondo pasatzeko aukera ezin hobea izango dugu!\nArratsaldean berriz, Euskal Herrian estreinezkoz proiektatuko den â€œTomar el escenarioâ€ dokumentalaren aurkezpena izango da eta luxuzko gonbidatua izango da gure artean, Elena Idoate dokumentalaren egilea hain zuzen ere. Tomar el escenario-k musika alternatiboan parte hartzen duten emakumeen esperientziak eta bizipenak ezagutuko ditugu, rol eta estereotipo sexistei muzin egin eta beraien lekua defendatu eta aldarrikatu duten emakumeen testigantzak ezagutzera eramango gaitu.\nGaualdean berriz, gerri, lepo nahiz barruak askatzeko kontzertu itzela antolatu dugu Las Kassetes, Pitu Kaleya, Hijas del no eta Molly G. taldeekin. Ondoren, Korta y Pega DJ-aren saio dantzagarriak eta ConÃ©ctate Linda: Patty Earst vs. Taco de Raya DJ-en erritmo biziekin behar bezela emango diogu amaiera egunari, badakaziue, dantzarik egin ezean, hau ez dela gure iraultza!


Sainte-Engrace - Bisitatü\n2021ean, Kakuettako arroilak ez ziren martxoaren 15ean ireki, harreran, bideetan, aparkalekuetan eta abarretan garapen lanak udalak egin zituelako.\nHauen aurrerapen egoerak, gunea maiatzaren amaiera arte itxita edukitzera behartzen gaitu.\nHandi eta ttipiak honkijinak dira\nEbilaldi horren egiteko, soka lagüngarri, eskelerak, eta barandadün zübüxken bidez, harrian diren xendak baliatüko dütüzüe. Bisita hortarako ez da ebiltari trebe bat izan behar, ez beitü gidari batek bideratzen (etxekitzerik gabe ordüan), erran nahi beitü bakoitxak bere ebiltea zaintzen düala (erritmoaren haütüa, ekürüatzeen kopürüa, jateko ahalmena). Horrek adin gütien edo gehienik ez dela erranarazten deikü.\nÜngürüneko anpletarzüna atseden pausagarrien alte da. Zelüari zabalik den lür jakintza zilo hortan, indarrak berriz karga itzazüe.\nKakuetako arroilak martxoaren 15 etik Azaroaren 15 alat zabalik dira ekürüaldirik gabe egün oroz eta egün orotan 8 etarik gaüa arte (heltzeko azken tenorea, sasua eta aro baldintzen arabera kanbiatzen ahal da).\nKitorik diren aparkaleküak züen eskü jarririk dira.\nSartze txartelak " La Cascade " ostatüan hartzen dira : bisita libre da, eta leküan berean nahi zideen denbora egoiten ahalko zidee.\nKakuetako arroilak ahül eta babestürik den güne natüral bat da : Eskertürko zütüegü üngürüamenaren errespetatzen eta züen hondarrak züekin berri ekarten baldin badütüzüe. Eüskal natürarentako indar hori egin ezazüe !!!\nGehitü eta 16 urte beno haboroko haurrak : 6,00 €\n7 eta 16 urteen arteko haurrak : 4,50 €\nTaldeak (20 pertsona gütienik)\nGehitü eta 16 urte beno haboroko haurrak: 4,50 €\n7 eta 16 urteen arteko haurrak: 3,50 €\nKITORIK 7 urte beno gütiagoko haurrentako\nKakuetako arroilak baldintza honetan edireiteko aholküak\nParrastaka eta orotan isurtzen den hurak zola lerrakor bilakarazten dü. Mendi lürralde güziak bezala, natüra preziatzen da ontsa tresnatürik baldin bagira :\nEbilteko oskier edo oski zola ez lein düen oski honer pentsatü behar düzüe.\nHaur-autoer helgia debekatürik zaie, haurren hartzeko zerbaiti pentsatü behar düzüe, haur edo ñeñe ekarle bat bezala.\nÜdan ere, Kakuetako arroiletan denbora beti fresko da : trikot bat etxek ezazüe züen bizkarreko zaküan.\nJakinez eta bisita denbora ez dela mügatürik eta oren zonbait egon nahi baldin bazidee, jateko zerbaiti pentsatü beharko düzüe. Zer nahi gisaz, edateko, hur boteila bat züen zaküan ezar ezazüe. Eskertüko zütüegü züen hondarrak züekin berriz ekarten badütüzüe.\nGüne sartzean, kaskoak püblikoaren eskü dira.\nTxakürrak honartürik dira, soken bidez etxekirik baldin badira.\nArroilen kabale eta lantaredien errespetatzeaz eskertzen zütüegü. Mainatzea, arrantzükatzea eta lantareen biltzea debekatürik dira.\n" La Cascade " ostatüan jateko, edateko, argibideen galtegiteko edo Kakuetako arroilen historia eta alegietaz berri hartzeko ahalmena bada.\nParka bena, güne turistiko hortarako hüilantzea ez da ahalmen ürriko edo elbarritüentako eginik.\nBidexka eta ebilaldi\nArroila & arroila iraiste\nLa Verna-ko Harpea\nJeialdi eta ohidürak\nLEGEZKO AIPAMENAK MAILEGÜAK LOTÜRAK FACEBOOK


Erraustegiak eragindako kalteak salatzen jarraituko dutela esan du Anerrekak | Gizartea | Berria\nAnerrekak antolatutako ekitaldia, Arkaitzerrekan, gaur goizean. Jon Urbe / Foku Tamaina handiagoan ikusi\n2021eko maiatzak 9 09:28\nAnerreka ingurumen elkarteak antolatuta, hainbat herritarrek martxa bat egin dute gaur, Usurbildik (Gipuzkoa) eta Zubietatik (Gipuzkoa) abiatuta, Arkaitzerrekara. Gaurko egunez duela urtebete, ehunka arrain hilik agertu ziren, erraustegiak egindako amoniako isuri baten ondorioz. Arkaitzerreka bizirik! Errauskailurik ez lelopean egin dute martxa.\nArkaitzerrekan bertan elkartu dira bi zutabeak, eta ekitaldi bat egin dute, adierazteko protestan jarraituko dutela, Noaua Usurbilgo atariak azaldu duenez: «Orain arte bezala, gure esku dagoen guztia egiten jarraitu behar dugu, hor goian eragiten ari den kutsadurak sortzen dituen ingurumen kalteak kontrolatzen, eta horien emaitzak publiko egiten, sekula santan martxan jarri behar ez zuten erraustegia gelditu arte».\n«Aingirak hilda ikusi ez bagenitu, auskalo beste zenbat isuri egiten jarraituko zuten», esan dute. Guardia Zibilak ikerketa bat abiatu zuen, eta Ertzaintzan «ezinegona» sortu zuen horrek, hark abiatua zuelako beste bat. Anerrekak azaldu du Gipuzkoako Hondakinen Kontsortzioak esan duela «ikertuko duela».


kritiken hemeroteka » Goiko klasearen erretratu gordina\n« Poetaren barneko 1001 animalia | Gorpurik gabe »\nGoiko klasearen erretratu gordina Leire Lopez Ziluaga / Berria, 2012-01-22\nKatherine Mansfield Zeelanda Berrian jaio zen, 1888an, familia dirudun batean, baina Ingalaterran eman zuen bizitzaren zatirik handiena. Gazterik hasi zen ipuinak aldizkarietan argitaratzen, eta 1910eko hamarkada hasieratik aurrera hartu zuen indar gehien haren lan literarioak. Anton Txekhoven lana ezagutu zuen sasoi hartan, eta eragin handia izan zuen bere lanean. Mansfield gazterik hil zen, 1923an, tuberkulosiaren ondorioz. Gaur egun modernismo ingelesaren izen handienetakotzat jotzen da, baita XX. mendeko ipuingile nagusienetakotzat ere.\nMansfieldek XX. mende hasierako goiko klasearen erretratu gordina egiten du ipuinetan. Lasai egiten dute aurrera ipuinok, zehaztasun txikiei garrantzia emanez, kontatu nahi duen bizitza zatia bikain irudikatzeraino. Pertsonaia protagonista sendoak eraikitzen ditu, ondo egituratuak, eta haien bizitzako une jakin bat kontatuta, gainerakoa nolakoa izan den asma dezakegu gutxi gorabehera. Burgesiaren bizitza gatzgabea erakusten digu: batzuetan argi eta garbi; esate baterako, Koronel zenaren alabak ipuinean, zeinetan hil berri den koronelaren alabak ikusten ditugun, haren autoritatetik kanpo bizitzen hasteko gaitasunik gabe —eta haren autoritatearen pean haien bizitza zer-nolakoa zen imajina dezakegu—; beste batzuetan, hala nola Lorategiko festa bikainean, ustez ezin hobeto pasatzen ari diren pertsonak ageri zaizkigu, baina festatik kanpo —eta festan bertan— duten bizitza aspergarria adierazten zaigu lerro artean. Ipuin horretan Mansfieldek darabilen beste gaietako bat aurkituko dugu: klase gatazka, burgesiak langileekin duen ezaxola ia osoa. Bereziki interesgarria da zein ondo adierazten duen burgesiak klase baxuekin duen paternalismoa eta zinismoa: ipuin horretan bertan, auzoko langile bat hilko da, eta festa ez dute bertan behera utziko, baina soberakinak bidaliko dizkiete hildakoaren familiakoei, edo Ma Parkerren bizia ipuinean, Parkerri iloba hil zaiola jakitean literatoak hileta handia izan al zen galdetuko dio, “neskamea bezalakoek hainbesteko balioa ematen zietenez hiletei”.\nMansfielden hau Urrezko biblioteka bildumako bigarren zenbakia da. Literatura Unibertsala bildumaren aurreneko ehun zenbakiak eskuragaitz zeuden; hori dela eta, bilduma hartako liburuak berrargitaratzen hasi da EIZIE, oraingo honetan Elkar argitaletxearen eskutik. Oraingoz, 20 titulu berrargitaratuko dituzte, zuzenduta, hurrengo bost urteetan. Ez dakit zein eragin izango duen lehen berrargitalpen sorta honek sortzen ari garen kanonean, baina aurreneko 20 zenbakiak begiratuta, behintzat hautatu direnen artean Literatura Unibertsala bilduman zeuden poesia liburu eta emakume ia guztiak sartu dira, bildumak sortzen zuen kanonaren arazo bat aipatzearren —honek ez du konpontzen bilduma osoak duen arazoa, gero etorriko dira eta gainerakoak, baina nahiko nuke Literatura Unibertsalak hemendik aurrera egingo duen bidearen adierazle izatea—. Aipagarriena liburuen itzulpenak eguneratzeko eta hobetzeko egindako ahalegina da eta, kasu honetan, bikaina da Anton Garikanok eta editoreak egindako lana. Zalantza gehiago sortzen dizkit bildumaren diseinuak; azken urteetan nahiko harritu naiz, eta ez onerako, helduentzako euskal literaturako liburuen diseinuak haur literaturako liburuenaren gero eta antz handiagoa hartzen zuela ikusita, eta ez dakit Urrezko biblioteka izen ponposoa duen bilduma batentzako biderik egokiena den. Nolanahi ere, poztekoa da deskatalogatuta zeuden zenbait liburu bikainen bertsio hobetuak esku artean izango ditugula jakitea, Mansfielden hau kasu.


Abona zaitez eta aukera ezazu zuzenean zure jarleku berria - Saski Baskonia\nAbona zaitez eta aukera ezazu zuzenean zure jarleku berria\nAbona zaitez eta aukera ezazu…\nGorde ezazu gehiago komeni zaizun hitzordua eta etor zaitez Buesara zure eserlekua gordetzeko.\nSaski Baskoniak ilusioarekin prestatzen jarraitzen du sasoi berria. Harpidedun-kanpainak irekita dirau zirrara-urte batean bizi izatea nahi duen hartarako guztirako eta Buesa Arenako saskibaloi onerako.\nLaboral Kutxa Baskoniak Euroleague-ko egutegia jada 2016-17 sasoirako ezagutu ondoren, klubak jarraitzaileak etxean bezala senti daitezela nahi du. Bere abonuaren baldintzaren bat berriztatze-aldian zehar aldatu nahi izan duten harpidedun bezala, ere neurrira egindako arreta burutuko da bere eserleku berria “in situ” Buesa Arenan aukeratzeko aukera izango duten harpidedun berriekin.\nLehen eskukoa egiaztatu nahi duena non dagoen bere sasoi-jarlekua kokatuta hurbildu behar du Baskonia-Alavés Dendara eta data eta ordua zehaztea. Hitzordua eska dezake 902 139191 telefonoan zehar ere. Saski Baskoniaren langileek pabiloian harpidetzeari lagunduko diote jarleku desberdinak proba ditzala eta gehiago gusta dakiola aukera dezala.\n5 eurotatik, partidagatik heldu batek nazio eta kontinentala saskibaloi onenaz goza dezake zuzenean. Endesa Liga eta Turkish Airlines Euroleague berria, Europako talde handi guztien bisitarekin, Diputazioa Garaikurraz gain.\nAbona zaitez eta aukera ezazu zuzenean zure jarlekua


Euskadiko Orkestrak eta Robert Treviñok berriz ekingo diote Denboraldiari Mozart eta Sibeliusekin | Basque National Orchestra. Euskadiko Orchestra\nEuskadiko Orkestrak eta Robert Treviñok berriz ekingo diote Denboraldiari Mozart eta Sibeliusekin\nIruñeko Baluarte Auditoriumeko kontzertuak berreskuratu dira eta, hortaz, hamabi hitzordu eskainiko ditu Euskadiko Orkestrak guztira ohiko lau hiriburuetan. Programa aldatu behar izan du orkestrak Behzod Abduraimov pianojoleak bere parte-hartzea bertan behera utzi ostean.\n‹18 décembre, 2020Le Basque National Orchestra prend sa place sur la scène de la télévision nord-américaine\n›14 janvier, 2021Hofmann, Bruch eta Prokofieven obrak larunbat honetako Miramongo Matinéean\nOstiral honetatik, urtarrilak 15, hurrengo asteko ostiralera arte, urtarrilak 22, Euskadiko Orkestrak kontzertu-programa berria eskainiko du, berritasun gisa dakarrena Iruñeko Baluarte Auditoriumeko jarduera berreskuratzea, urriaren 1ean bertan Denboraldia inauguratu zuenetik ezin izan baitu orkestrak bertaratu hara, Covid-19arekin lotutako murrizketen ondorioz. Guztira hamabi saio eskainiko ditu, beharrezkoak izango direnak abonatu guztiei sarbidea emateko egungo murrizketak direla-eta: sei Donostiako Kursaal Auditoriumean, urtarrilaren 15, 18 eta 21ean (17:30ean eta 19:30ean); bi Bilboko Euskalduna Jauregian, hilaren 16an (17:00 eta 19:30); bi Iruñeko Baluarte Auditoriumean, hilaren 19an (18:00 eta 20:15); eta beste bi Gasteizko Principal Antzokian, 22an (17:30 eta 19:30). Kontzertu-programa honek sarrerak izango ditu salgai, eta libre dauden saioen aurreko egunetan joango dira eskuragai jartzen. Informazio eguneratua orkestraren webgunean emango da.\nKontzertu-programa honetako bakarlari gonbidatu Behzod Abduraimov pianistak bere parte-hartzea bertan behera utzi du eta, ondorioz, Euskadiko Orkestrak saio bakoitzeko programen lehen zatia aldatu egin behar izan du. Programa bakoitza Mozarten eta Sibeliusen sinfonia banaz osatuko da. Kontraste-ariketa bat izango da, biek tradizio sinfoniko baten hasiera eta amaiera irudikatzen baitute, Mozartek XVIII. mendearen bigarren erdialdean eta Sibeliusek XX. mendearen lehen hamarkadetan.\nPrograma bakoitzaren lehen zatian Wolfgang Amadeus Mozarten heldutasuneko sinfonia bana interpretatuko da: 36. eta 41. sinfoniak. Batetik, 36. Sinfonia 'Linz' ezizenez ezagutzen da Mozartek bost egunetan idatzi zuelako Austriako hiri horretan. Bestetik, Mozarten sinfonia ezagunenetako bat eskainiko da, 41. Sinfonia, 'Jupiter' deitua, bere 40 sinfonietako gailurtzat jotzen dena.\nKontzertuen bigarren zatian, Jean Sibeliusen bi sinfonia entzun ahal izango dira, Robert Treviñok aukeratu dituenak Denboraldiaren gai nagusiarekin jarraitzeko asmoz, Erromantizismoarekin, alegia. Sibelius sinfonia-sortzaile handietan azkenetakoa da, eta gutxi interpretatzen diren bi sinfoniekin erakutsiko du orkestrak: 3. Sinfonia, argi-sinfonia bezala hartua, eta 4. Sinfonia, iluntasun-sinfonia bezala. Doinu ahaztezinez eta indar handiko erritmoz betetako bi lan dira, Sibeliusen musika osoan ohikoa den bezala.\nEuskadiko Orkestraren webgunean (euskadikoorkestra.eus) eskainiko da informazio eguneratua saio, ordutegi eta sarreren salmentari buruz, besteak beste.\n1. PROGRAMA: Egun bakoitzeko lehen saioa:\nW.A. Mozart: 41. Sinfonia, 'Jupiter' [27']\nJ. Sibelius: 3. Sinfonia [32']\n2. PROGRAMA: Egun bakoitzeko bigarren saioa:\nW.A. Mozart: 36. Sinfonia, 'Linz' [26']\nJ. Sibelius: 4. Sinfonia [36']\nEgutegia hiriz hiri:\nUrtarrilak 15, ostirala (17:30): Donostia. 1. PROGRAMA\nUrtarrilak 15, ostirala (19:30): Donostia. 2. PROGRAMA\nUrtarrilak 16, larunbata (17:00): Bilbo. 1. PROGRAMA\nUrtarrilak 16, larunbata (19:30): Bilbo. 2. PROGRAMA\nUrtarrilak 18, astelehena (17:30): Donostia. 1. PROGRAMA\nUrtarrilak 18, astelehena (19:30): Donostia. 2. PROGRAMA\nUrtarrilak 19, asteartea (18:00): Iruña. 1. PROGRAMA\nUrtarrilak 19, asteartea (20:15): Iruña. 2. PROGRAMA\nUrtarrilak 21, osteguna (17:30): Donostia. 1. PROGRAMA\nUrtarrilak 21, osteguna (19:30): Donostia. 2. PROGRAMA\nUrtarrilak 22, ostirala (17:30): Gasteiz. 1. PROGRAMA\nUrtarrilak 22, ostirala (19:30): Gasteiz. 2. PROGRAMA\nSarrerak salgai 10€tik aurrera\nSarrerak salgai jarriko dira euskadikoorkestra.eus-en eta aretoen webgune eta leihatiletan.\nArgazkia: Euskadiko Orkestra Robert Treviñorekin (.jpg)Kontzertuaren fitxa\nSaison symphonique Air Nordique Robert Treviño Bilbao/Bilbo Acheter des billets\nSaison symphonique Air Nordique Robert Treviño Donostia / San Sebastián Acheter des billets\nSaison symphonique Air Nordique Robert Treviño Pamplona/Iruña Acheter des billets\nSaison symphonique Air Nordique Robert Treviño Vitoria/Gasteiz Acheter des billets\n16 janvier, 2021 Samedi, 17:00 h. Saison symphonique Air Nordique Robert Treviño Bilbao Acheter des billets\n16 janvier, 2021 Samedi, 19:30 h. Saison symphonique Air Nordique Robert Treviño Bilbao Acheter des billets\n18 janvier, 2021 Lundi, 17:30 h. Saison symphonique Air Nordique Robert Treviño Donostia / San Sebastián Acheter des billets\nklasesInithtml not-front not-logged-in no-sidebars page-node page-node- page-node-52971 node-type-noticia i18n-fr lang-fr section-nodeklasesFin


Irekia Eusko Jaurlaritza - Gobierno Vasco :: Eusko Jaurlaritza pozik dago Europako Batzordea gas ez-konbentzionalaren alde dagoelako\nEusko Jaurlaritza pozik dago Europako…\nEusko Jaurlaritza pozik dago Europako Batzordea gas ez-konbentzionalaren alde dagoelako\n2012.eko urtarrilak 31\nez ohiko gasa\nEuropako Batzordearen txostenaren arabera ez da beharrezkoa ingurumen-araudi berriak ezartzea, eta "Jaurlaritzak hartutako jarrera berresten du", adierazi du Xabier Garmendia Industria eta Energiako sailburuordeak.\nTxostenaren arabera, azterlan juridikoak "gauzak bere lekuan jartzen ditu oinarririk gabeko alarmismoak argitzen dituelako".\nEusko Jaurlaritza oso pozik dago Europako Batzordeak gas ez-konbentzionalari buruz egindako azken txostenarekin, txosten horren arabera ez baita beharrezkoa gas ez-konbentzionala erauzteko edo ikertzeko erabilitako teknikak arautzeko ingurumen-araudi espezifikoa sortzea. "Jaurlaritzak hartutako jarrera berresten du, hau da, erauzketa ez da aparteko jarduera, hidrokarburoen bilaketa tradizionalaren pareko jarduera baizik, eta horien inpaktuak hidrokarburoei eta ingurumenari buruz egun indarrean dagoen legeriarekin aurreikus eta maneia daitezke", esan du gaur Xabier Garmendia Industria eta Energiako sailburuordeak.\nKontsultari bati enkargatutako eta Europako Batzordeak (Europar Batasunaren organo betearazlea) onetsitako txostena EBko 20 kokalekutan baino gehiagotan (horietatik erdiak Polonian) esplorazio-zulaketak zeudelako egin zen. Bukatzeko, adierazi du erregai fosilen esploraziorako eta produkziorako gaur egun dagoen legeria -helburu nagusia ingurumen-segurtasuna eta -babesa bermatzea duena- gas konbentzionalari nahiz ez-konbentzionalari aplika dakiokeela.\n"Txosten juridikoak berretsi du ez dela beharrezkoa EBko gure legeria aldatzea [gai honi dagokionez]", adierazi du deklarazio batean Guenther Oettinger Energiako komisarioak. "Guk serioski hartzen ditugu ingurumen-arloko kezkak eta arbel-gasaren erauzketen garapena monitorizatzen jarraituko dugu EBn", jarraitu du komisarioak.\nXabier Garmendia sailburuordea bat dator erabat Europako komisarioarekin, eta "gure herrialdean sortutako jarrera alarmisten aurrean, hots, gas ez-konbentzionala ustiatzea ez ezik esploratzea ere ingurumenerako hondamenezko mehatxu berria delako ideiaren aldeko jarreren aurrean" EBren txosten juridikoa oso garrantzitsua dela adierazi du.\nGarmendiak erantsi du, gainera, azterlan horretatik honako hau ondorioztatzen dela: "gas ez-konbentzionalaren esplorazioan ez dago aparteko, ezohiko eta onartezina edo katastrofikoa den eta EBko kide diren herrialdeetan gaur egun indarrean dauden legerien bitartez eta zehatzago Euskal Autonomia Erkidegoan eta Espainiako gainerako herrialdeetan hidrokarburoei eta ingurumenari buruz gaur egun indarrean dagoen legeriarekin arautu eta kontrolatu ezin den ezer".\nGarmendiak berriz aipatu du Araban hobiak zeudela urrian jendaurrean adierazi zenez geroztik Jaurlaritzak hartutako jarrera. Hau da, esplorazio- eta ikerketa-lanak egingo direla, eta bideragarritasun teknikoa eta ekonomikoa nahiz ingurumen-bideragarritasuna egiaztatzen badira soilik igaroko direla ustiapen-fasera. "Gai honetan ez ezik ingurumen-ondorioak izan ditzaketen gai guztietan ere, Eusko Jaurlaritzaren jarrera ingurumena ahalik eta gehien babestekoa izan da, eta horregatik, adierazitako bi putzuen esplorazioak -Arabako hobiaren ustiapen hipotetikoaren bideragarritasun teknikoa eta ekonomikoa egiaztatu arren- ez badu egiaztatzen ingurumenari arriskurik eragin gabe egiteko gai dela, ez da egingo Arabako gas naturalaren ustiapena".\nIndustria eta Energiako sailburuordeak pozik agertu da Europar Batasunaren txosten juridikoak "gauzak bere lekuan jarri dituelako eta sortutako alarmismoak argitu dituelako, ekonomiaren eta energiaren alorrean ez ezik datozen 50 edo 60 urteetan Euskadiko eta Arabako gizartearen iraunkortasunaren inguruan ere hain garrantzitsua izango den gaiari zentzuzko eta neurrizko tratamendua ematen batere laguntzen ez duten alarmismoak argitu dituelako, alegia".\nAhalik eta gardentasun handiena bermatzeko, Eusko Jaurlaritzaren ordezkariek (Industria Saileko ordezkariak nahiz Ingurumen Sailekoak), Arabako Foru Aldundiaren ordezkariek eta Gasteizko Udalaren ordezkariek Arabako gas ez-konbentzionalari buruzko Erakunde arteko Batzorde bat osatu zuten joan den astean. Erakunde hori sortu da lurralde historiko horretako zorupean gas-hobi garrantzitsu bat aurkitu dutelako, gutxi gorabehera 185 bcm-ko bolumena duena, hau da, Euskadi osoan 60 urtean edo Espainian bost urtean kontsumituko denaren parekoa.\nEkimen horren buru Euskadiko Hidrokarburo Baltzua da, EEE Taldekoa, Ipar Amerikako bi enpresarekin lankidetzan. Une honetan, bi putzu esploratzeko baimenak (bata 2012an eta bestea datorren urtean) lortzeko lanak bukatzen ari da, inbertsio globala 100 milioi euro izanik.\nAurreikusten da Arabako Subijanako eremuan, Gasteizko udalerriaren barruan, egingo den ikerketaren helburua hobiaren bideragarritasun teknikoa, ekonomikoa eta ingurumenekoa argitzea dela. Kalkulatzen da gas horren egungo balioa 30.000 milioi euro inguru dela.\nVitoria-Gasteiz, 2012ko urtarrilaren 31\nNo se respalda la gas no convencional se dice "no hay necesidad inmediata de cambiar nuestra legislación de la UE [en esta materia]"". Pero la legislacion está para cumplirse, y aqui no se están haciendo las Declaraciones de Impacto Ambiental, lo cual es muy dudoso legalmente hablando.\nPor otro lado el señor Garmendia podia haber citado otro estudio hecho por cientificos para el Parlamento Europeo en el que reconocen el empleo de sustancias latamente cancerigenas y toxicas como el que enlazo a continuacion.\n1.- Del Parlamento Europeo: http://goo.gl/nZHIw\nBuscando en ingles hay decenas de estudios, todos de universidades y contrarios al fracking:\n2.-Informe Thyndall: http://goo.gl/yxaBO\n3.-La EPA podria llevar agua potable en cisternas a las comunidades contaminadas por fracking : http://goo.gl/XlFyz\n4.- Terremoto de grado 4.0 en Ohio provocado por fracking: http://goo.gl/Zi6IG . El maximo que supuestamente aguanta la central de Garoña.\n5.- Aqui podemos ver Silt , Colorado EEUU donde sacan mucho gas pero la gente tiene que emigrar por los olores y la contaminacion del agua. http://g.co/maps/x72vu\n6.- En este reportaje de NY Times la EPA reconoce que la cosa es peor de lo que pensaban pero que no van a hacer nada (poderoso caballero es don dinero)\n7.- Documento secreto de la EPA:\nEn fin disfruten de la lectura y recuerden: "Una mentira repetida mil veces no se convierte en verdad", aunque a algunos se lo parezca.\nIndustria eta Energiako sailburuordea (IX legealdia)\nMunduko aditu nagusiak bildu dira Gasteizen, gas ez konbentzionalari buruzko jardunaldietan\nGas ez-konbentzionalari buruzko nazioarteko biltzarrik garrantzitsuena ireki du Eusko Jaurlaritzak\n2011.eko azaroak 23\nEuskadik 91 enpresa "berde" sortu ditu azken bost urteotan\n2012.eko martxoak 28\nEuskadiko gas ez-konbentzionala 30.000 milioi euroko aukera da euskal enpresentzat eta ekonomiarentzat\nAraban gasa erauzteko proiektuak 30.000 milioi euro eragingo lituzke\n2010.eko uztailak 21\n“Hiri-hondakinak energia berriztagarri eta iraunkorreko iturriak dira”\n2010.eko abenduak 02\nIndustria eta Energiako sailburuordeak metalaren transformazioari buruzko bigarren mintegian parte hartu du Bruselan


Euskarak ehunka langile bere onerako! | Euskarak ehunka langile bere onerako! – iparraldekohitza\nazaroa 7, 2018\nEuskarak ehunka langile bere onerako!\n• Euskara eremu berriak irabazten\n• “Inportantea da egunero euskaraz bizitzea”\n• Euskarak ehunka langile bere onerako!\n• Euskalgintzaren diru laguntzak\nEuskaraldiaren kanpaina hasiko dela eta, nahi izan dugu jakin euskararen arloak zenbat lanpostu sortu dituen hainbat urtez. Lanpostu horiek sailkatu behar dira, zenbaitzuk zuzenezko lanpostuak izanez euskararen jakitea beharrezkoa delako eta beste postu batzuk euskararen jakiteak emaiten baitu pundu bat gehiago lan baten lortzeko. Hemen agertzen diren zenbakiak egiaztatuak baldin badira, eskas dira sektore batzuk (adinetakoen laguntzaile, laborantzako saila, sindikatu…), zaila baita zehazki jakitea.\nZuzeneko lanpostuak erakaskuntza arloan\nSeaskada lehena agertzen, nola ez, 1969an Arrangoitzen sortu zenetik emeki-emeki murgiltze eskola garatuz joan baita, gaur-egun orotara 420 langile dira sail desberdinetan ari direnak: 200 erakasle dira lehen mailan, kolegioan eta lizeoan. Baina eskola baten inguruan nola behar diren ere beste langile batzuk, Seaskan 150 langile badira lehen mailan laguntzaile bezala ari direnak, horrez gain 20 hezitzaile (Integrazio Batzordea) eta beste 50 langile, horien funtzioak direlarik idazkaritza, kontularitza, zaintza, garbiketa, aholkularitza eta formakuntza.\nEuskal Haziak, eskola giristinoak 1968an Kanbon sortutako buraso elkartea da. Buraso hauek ere elebidun klaseak ideki zituzten, urteak joan urteak jin emendatuz joan dira eta orain bi eskola mota dira idekiak, lehena murgiltze sisteman eta bestea elebidunean. Gaur-egun 145 erakasle dira, 85 lehen mailan eta 60 bigarren mailan.\nEskola publikoak:bi multzotan antolatuak dira, Biga Bai eta Ikas Bi, biak buraso elkarteak dira, zaila izan zauku haatik zenbakien eskuratzea, jakin dugun gauza bakarra da 152 erakasle direla lehen mailan. Ez bada ere zenbaki xuxena emaiten ahal da, erraten ahal da bederen 700 lanpostu baino gehiago direla euskarazko erakaskuntza sailean.\nErakaskuntzarako egitura lagungarriak\nIkas zentroa, euskarazko erakaskuntzaren zerbitzuko dena, bere ardura da erakaskuntzarako liburuak euskaraz ekoiztea edota frantsesez direnak euskararat itzultzea. Egitura hunek 8 langile ditu, 5 zuzenean elkarteak pagatuak eta 2 frantses hezkunde nazionalak ordainduak.\nAEK, heldueri berezitua den elkarteak Iparralde osoan baditu langileak. Orotara 34 langile dira urte osoan lanean ari, horrez gain baditu ere laguntzaileak. Langile horiek gehienek kurtsoak emaiten dituzte eta beste batzuk elkarte-kooperatibaren eguneroko administrazio kudeaketa lanetan ari dira.\nUda Leku:haurren abusagailuetaz arduratzen denak 90 langile behar ditu bere egitura ongi eramaiteko. Lanpostu horietan ez dira denak denbora osoz ari, 15 pertsona dira urte osoan eta beste 75 animatzaile noiztenkako kontratupean, opor egonaldiak direlarik bereziki.\nErakaskuntzaz haratago ari diren elkarteek 132 lanpostu sortu dituzte.\nHedabideak ere euskarazko lanpostuen sortzaile\nHerria astekaria sortu bazen 1944an, geroztik beste hedabide batzuk agertu dira, hala nola irratiak 1982an ofizialki abiatu zirenak FM ezaugarripean, horietan orain ezagutua den Euskal Irratiak federazioa. Beste prentsa idatziak ere sortu dira Iparraldean, izan Berria/Ipar Euskal Herriko Hitza, Kazeta.Info. Ikus-entzunezko arloek ere leku bat hartu dute, horietan Aldudarrak Bideo, ezagutua dena bereziki dokumental batzuk ekoizten dituelakoz eta hauen ondoan FR3 Euskal Herri eta EITB telebistek ere beren bulegoak Ipar Euskal Herrian dituztenak.\nEuskarazko hedabideek orotara 60 langile enplegatzen dituzte.\nErakunde publikoetako langileak\nEuskararen Erakunde Publikoa (EEP) sortu zen ofizialki 2004an, baina aitzineko urteetan jadanik lehen urrats batzuk emanak izan ziren hizkuntza politika baten martxan jartzeko. Estatua, Akitaniako Eskualdea, Departamendua eta Herrien sindikatua bildu ziren sortuz egitura bat berezitua euskararen alde. Egitura hortan 12 langile dira.\nUztaritzen plantatua den Euskal Kultur Erakundea, 1990ean sortua, 9 langilez osatua da, euskal kulturaren garatzea eta elkarteen laguntza ditu bere eginbeharrak. Artetan proiektu batzuren inguruan beste 20 bat pertsonek puntualki EKErentzat lan egiten dute.\nEuskal Elkargoak, 2018ko ekainaren 23an bozkatu zuen gaskoi-okzitaniera eta euskara ezagutuak izan daitezen instituzio hortan. Euskal Elkargoak ere lanpostu batzuk baditu zuzenean euskara jakin beharrean direnak, horietan ezagutuenak euskara teknikariak, 11 langile dira eta 2019an 14tara helduko dira (3 postu berri sortuko dira). Instituzio publiko bat izanez, ezin du lanpostu baten deialdia egin eskatuz euskararen erabilpena ukan dezan hartua den pertsonak, kuadro legalak ez baitu ahala emaiten (salbu euskal teknikariak). Hala ere, hautagaitza pausatzerakoan pertsonak euskara mintzatzen badu edo ikasteko nahikaria agertzen badu xantza gehiago badu hartua izaiteko. Hau dela eta jadanik Euskal Elkargoko 43 langile eta turismo bulegoko 5 langile euskararen ikasten ari dira. Horrekin batean Herriko Etxeetako 80 langile ere formazio baten segitzen ari dira. Bestalde, Euskal Elkargoko 6 haurtzaindegi Leha kuadroan sartuak izanez, behartuak dira langile euskaradunen hartzea.\nEuskararen erabiltzeko nahikariak sustatu du ere itzultzaile batzuren beharra, 15 dira gaur-egun, beren kondu ari direnak. Hauen ardura da idatziak euskaratzeaz gain diren bilkura edota konferentzia batzuren bat-bateko itzulpenaren egitea, bakoitzari bere hizkuntzan mintzatzeko ahala emanez.\nIzarbe, artifiziorik gabeko mendia\nAldaketa klimatikoa Pirinioetan\nElur guneen kudeantza noren esku\nEski-guneak elurraren menpe


Orozkoko Udala - Izozkiak egiteko antzinako ohitura berrituko dute\nIzozkiak egiteko antzinako ohitura berrituko dute\nIrailaren 2an, 11:00etatik aurrera, garrafatan egingo dituzte izozkiak eta izotz-edariak, eta Orozko munduko garrafa-museorik handiena bihurtuko da.\nDatorren igandean "X. Garrafa Lehiaketa" egingo dute Orozkon, eta txakolinezko limonadak prestatzeko ohitura zaharra berrituko dute. Hain zaharra, ze 1885eko Bizkaiko Historia liburuan bertan adierazten da Orozkon antzinatik oso sustraitua zegoen ohitura zela.\n“Garrafa” ardo zuriz, urez, brandyz, azukrez eta limoiz egindako izotz-edaria da. Antzinako izozki makinetan prestatzen da. Orozkon, garrafa esaten zaie makinoi ere.\nUrtetik urtera gero eta gehiago dira lehiaketan parte hartzera hurreratzen direnak. Baina txapelketa baino, batez ere jaia da, Orozkon “garrafa” festa delako, oso festa berezia, lehengo denborak eta antzinako bizimodua gogoratzeko festa.\nAntzinako izozki-makina hauek -egurrezko kupela, biradera eta edango den likidoa gordetzeko biltegia dutenak- gaur egun zaharkituak dauden arren, ahogozo berezi eta bakarra emanez izozten dute biltegiko likidoa.\nAurtengo lehiaketan 60 garrafa inguruk parte hartuko dute. Eta horiez gainera, beste hamabost bat gelditu gabe ibiliko dira etxeko izozkiak, alkohol bako limonadak eta zukuak egiten, gero, lehiaketa amaitu ostean, debalde ikusle guztiei dastatzen emateko.\nIzan ere, txapelketa egunean Munduko Garrafa Museo benetakoa bihurtzen da Orozko, halako izozki-makina zaharrak biltzen dituen bakarra, beste hainbat herrialdetan erabili izan dituzten garrafak ere bertan ikusgai ipiniko dira eta. Hala, Orozkon gaur egun dauden 400 makinez gain, kaleko museo horretan ikusgai egongo dira Frantzia, Holanda, Alemania eta Estatu Batuetako garrafak, baina batez ere Euskal Herrikoak. Hauen artean, aipagarrienak Arrasateko ELMA enpresak joan den mendearen erdialdera arte egin zituenak.\nHainbeste garrafa Orozkon pilatzea ez da, ez, kasualitatea: mendeetan zehar Orozkon izotzak izan duen garrantziari zor zaio hori. Hain zuzen ere, XVI. mendetik XX. mendearen erdialdera arte, Itxinako elurtegietan pilatutako izotza Bizkai osoan banatzen zen, Bilbon ere bai. Elurzulo horietan ikusgarriena Zaratate-Neberabarri izenekoa izango da agian, eta garrantzitsuena ere bai garai batean: egin kontu, errentan ematearren Orozkoko Udalak kobratzen zuen diruarekin urte osoko gastuen hiru laurdenak ordaintzen zituen.\nHitzordua irailaren 2an, 11:00etan, Zubiaur plazan izango da.


Eusko Jaurlaritzako Trafiko Zuzendaritzak martxan jarritako udako irteera-itzulera operazio berezia bukatu da, sei heriotza (2020an baino lau gutxiago) eta istripu gutxiago (iaz baino % 7,7 gutxiago) zenbatuta, Sonia Diaz de Corcuera Trafiko zuzendariak emandako datuen arabera.\nPandemiaren eraginez, bigarren urtez jarraian, bertan behera geratu da Gibraltarko itsasartea igarotzeko operazioa (udan eta Gabonetan jarri ohi da martxan Afrikatik datozen ibilgailu kopuru handia antolatzeko), eta, ondorioz, nazioarteko trafikoak nabarmen egin du behera. Hala, pilaketa gutxiago izan dira, baina barne trafikoa apur bat hazi da, iazkoarekin alderatuta. Oraindik iraileko datuak falta badira ere, 29.776.103 joan-etorri egin dira aurtengo udan Euskadiko errepideetan, iaz baino % 3,23 gehiago (28.843.338 egin ziren 2020an) baina 2019an baino zertxobait gutxiago (30.411.474).\nGuztira, sei pertsona hil dira Euskal Autonomia Erkidegoko (EAE) errepideetan uztailean eta abuztuan: bi Gipuzkoan, bi Araban eta bi Bizkaian. Hildakoetako bat motor-gidari bat zen, eta gainerakoak, auto edo bestelako ibilgailuen gidari edo bidaiariak.\nErtzaintzak erregistratutako datuen arabera, aurtengo udan istripuen kopurua % 7,7 murriztu da Euskadin. Guztira 1.121 istripu izan dira: 410 Gipuzkoan, 462 Bizkaian eta 249 Araban.\nSonia Diaz de Corcuera Trafiko zuzendariak 2021 honetan trafiko istripuan hildakoen kopuruaren berri ere eman du. Jakinarazi duenez, zortzi hilabeteotan 36 pertsona hil dira, 2020ko epe berean baino bost gehiago (iazkoan, baina, mugikortasun muga handiak izan ziren). 36 horietatik bost hirigunean zendu ziren, eta ia erdiak talde zaurgarrietako kideak ziren: txirrindulari bat, 13 motozale eta oinezko bat.\nEra berean, irailaren 2an izandako lau heriotzak deitoratu ditu Diaz de Corcuerak. "Egun bakarrean lau pertsona hil ziren, nik behintzat ez dut halakorik gogoan", azpimarratu du.\nNazioarteko trafikoak behera, baina barrukoak, gora\nIbilgailuen joan-etorri gehienak EAE barruan edota Nafarroara eta Ipar Euskal Herrira joateko izan dira, baita inguruko autonomia erkidegoetara mugitzeko ere; Errioxara, Kantabriara eta Burgosera joateko, gehienbat.\nZirkulazioa arina izan da orokorrean, eta ilarak batez ere A-8an sortu dira, Kantabriarako noranzkoan, eta kamioiak pilatu izanaren ondorioz, une puntualetan, Frantziako Estatuko mugan.\nHain zuzen ere, A-8ko zirkulazioa zertxobait arindu ahal izateko, istripuren bat gertatuz gero, garabi bat egon da Barakaldo eta Kantabriako muga bitartean jaiegunetan eta ibilgailu gehien ibiltzen den asteburuetan. Denera, 13 erreskate egin ditu (10 matxuragatik eta hiru istripuagatik).\nIrteera operazioa arintasunez egin zen, oro har. Trafiko Zuzendaritzaren arabera, aipatzekoak dira uztailaren 9an, 16an eta 17an A-8an, Muskiz eta Barakaldo artean eta Kantabriako noranzkoan, izandako 15 kilometro arteko pilaketak. Halaber, ilarak sortu ziren (zortzi kilometro ingurukoak) uztailaren 14an mugan, AP-8an eta Frantziarako noranzkoan, kamioientzat ezarritako murrizketen ondorioz. Araban uztailaren 4a izan zen egunik zailena, Errioxatik sartutako ibilgailuek zortzi kilometro arteko ilarak sortu baitzituzten N-124an, Gasteizerako noranzkoan, Armiñonen.\nItzulera operazioari dagokionez, oso mailakatua izan da eta ez da aparteko arazorik sortu. Pilaketa handienak (bederatzi bat kilometrokoak) abuztuaren 26an eta 27an sortu ziren AP-8an, Frantziako mugan. Aipatzeko modukoak dira, bestalde, abuztuaren 27an Araban izandako zortzi kilometroko ilarak, A-1 eta N-622 errepideak lotzen diren lekuan, Irunerako noranzkoan, kamioi baten matxuraren ondorioz.


kritiken hemeroteka » Aste egunak eta umoreak\n« Barandiaran | Euskal odola »\nOstiralak / Jon Arretxe / Elkarlanean, 1999\nAste egunak eta umoreak Jose Jabier Fernandez / Euskaldunon Egunkaria, 2000-01-29\nAzken urte hauetan ohikoa bihurtu da: .Durangoko azken Azokarekin Jon Arretxeren azken liburua dator. Eta oraingo honetan, gainera, aurreko azokan argitaratu zuen liburuaren jarraipenarekin aurkitzen garenez, gauzak hasieratik kontatzen hastea hobe dugula uste dut, laburki bada ere, Jon Arretxe zein dugun gogoratu ahal izateko.\nArretxe Heziketa Fisikoan lizentziatua eta Euskal Filologian doktorea dugu. Horrez gain —eta batez ere—, abenturazale neka ezin, hizlari eta idazle ere badugu. Ondorioz, urte gutxitan obra zabala osatu du (Tubatu, Tuparen seme-alabak, Hakuna Matata, Urrezko Triangelua, Harresi Handirantz edota Oroituz). Haurrentzako kontakizun, ipuin bilduma, bidaia kronika eta eleberriak eman ditu orain artean. Baina bere obraren jeneroetan aniztasuna nagusi izan bada ere, bere liburuen ardatz nagusia bizi izan dituen bidaiak eta abenturak izan dira nagusiki.\nIbilbide horretatik jarraitu izan balu, iruzkin honetako sarrera motzagoa izango zen, baina orain idatzi duen liburuak aurrekoekin harreman gehiegirik ez duenez, Arretxeren nondik norakoak gogoratzea beharrezkoa da.\nOstegun eta ostiralak\nEta noski, behin aurrekariak aipatzen hasita, bere azken aurreko liburua aipatu behar da, Ostegunak ipuin bilduma arrakastatsua, gaur aurkezten dugun Ostiralak ipuin bilduma aurreko lan horren jarraipena baita. Eta jarraipen hitza zentzu zehatzenean ulertu behar dugu, bai onerako bai txarrerako.\nPrintzipioz, Ostiralak liburuaren planteamenduak ez du aurreko liburuaren kopia bat izan nahi. Hau da, pertsonaiak eta istorioak aldatu egiten dira. Oraingo honetan ez daude aurreko liburuan azaltzen ziren gazte eta ikasle haiek, asteburuetan etxera itzuli aurretik poteoan, parrandan eta ligatzeko ahaleginetan aritzen zirenak.\nHonako liburu berri honetan, Ostegunak-en azaltzen ziren gazte haiek ikasle garaia gainditu eta beren bizitza berrietan bizipen berriekin hasiko dira —edota hasi behar dira—. Hori bai, parranda gogorik ez dute galdu eta horretarako eguna aldatu egin dute, ostegunetan beharrean ostiraletan mugituz. Hau da liburuaren ardatza eta mami nagusia.\nGiro eta egoera berri hori aurkezteko, Arretxek bere liburuan sei ipuin bildu ditu: Estalkia, E.S.M.K., Aitorren erabakia, Kolakaoa, Bekadunak eta Valeriren azken ostirala,.eta aurreko ipuin bilduman liezala, oraingoan ere umorea da ezaugarri nabarmenena. Arretxek bere aurreko lanetan —bidaia eta abenturaren inguruan iditzitakoak— ezkuturik soilik erakutsi zigun umorea hemen nabarmenki azaltzen baita oraingoan ere.\nBaina Ostegunak ipuin bildumarekin alderatuz gero, aipatu egun aldaketa da Arretxeren azken liburu honetan azaltzen den berritasun bakarrenetakoa, beste guztia oso antzekoa baita, bai erabiltzen den umorearengatik (axolagabea, zoro, beltz eta krudela) bai hizkuntza erraza eta zuzenagatik, liburua ongi pasatzeko burututa baitago.\nEta arazoa ez dago azken ezaugarri honetan. Hots, liburua ongi pasatzeko pentsatuta, prestatuta eta idatzita dago zorionez. Arazoa hori guzti aurreko lanean eskaini izana da nire usiez. Eta ez diot Arretxeri eskatzen Ostiralak liburuan azterketa soziologiko bat egitea; baina bere pertsonaiak eta istorioen nondik-norakoak desberdinak izango zirelakoan nengoen.\nEta hau guztia ez dut amorruz idazten, penaz baizik, tristurarekin. Arretxeren asmoa bikaina baitzen eta guztia horretan geratu da, hau da, asmoetan. Ostegunak eta Ostiralak liburuen artean ez dago alde handirik eta horrek goibel utzi nau. Eta nire galdera honako hau da: hurrengo proiektua Larunbatak ipuin bilduma bada, bere pertsonaiek eta istorioak berdinak izaten jarraituko al dute?\nOraingo honetan ez dut Arretxek erabiltzen duen umore motaz luzaz hitz egingo. Ostegunak liburuaren iruzkinean aipatu nuen ez nuela oso gogoko, bortitza eta gordinegia iruditzen zitzaidala. Baina oraingo honetan ez dut uste arazoa umorean datzanik, ezta planteamenduan ere, baizik aukeratutako pertsonaiak eta istorioetan batez ere, ez baita egon aldaketarik.\nEta honen guztiaren adibiderik hoberena liburuari sarrera ematen dion Estalkia ipuinean dago, ez baitut uste kasualitate hutsa denik, nire iritziz bederen, liburuko ipuinik onena izatea.\nHala ere, beti bezala, irakurle bakoitzak du bere irakurketen inguruko azken hitza.


Jaiotzak %6,3 gutxitu ziren Euskadin iazko azken hiruhilekoan ~ Blog de Petronor\nJaiotzak %6,3 gutxitu ziren Euskadin iazko azken hiruhilekoan\n22.5.17 Joseba Arruti No hay comentarios\nMendebaldeko gizarteak bereziki daude kezkatuta jaiotza-tasen ia etengabeko beherakadak direla eta. Biztanleriaren adin piramideak gero eta zabalagoak dira goitik eta estuagoak azpitik. Zahartzaroarekin lotutako hainbat zerbitzu sozial ordaintzeko gazteak behar dira ezinbestean, eta bizi-itxaropenaren gorakadak arazoa larritu besterik ez du egiten. Horregatik da hain garrantzitsua gurean zenbat ume jaiotzen diren jakitea, batik bat Euskadikoa Europako tasa baxuenetakoa delako. Gizartearen zahartze prozesua areagotzen du horrek eta Eustatek eman berri dituen datuen arabera arazoak berean dirau, 2016ko laugarren hiruhilekoan jaiotza %6,3 gutxitu zirelako. Zehazki, 4.360 haur jaio ziren epe horretan hiru lurraldeetan, honakoan ere aurrekoei beste beherakada bat gehituta.\nIazko udazkenean EAEn ama izan zirenen %22,2 atzerritarrak ziren; Araban %32,3 —erkidegoko portzentaiaren oso gainetik—, Bizkaian %19,7 eta Gipuzkoan %20,6. Jaiotzak lurralde guztietan gutxitu ziren urte artekoari erreparatuz gero: Araban 772 ume jaio ziren 2016ko urri, azaro eta abenduan (%1 jaitsita), Bizkaian 2.199 (%6,8ko beherakadarekin) eta Gipuzkoan 1.389 (%8,3ko jaitsierarekin).\nAma direnen artean 30-34 urte bitarteko taldea da nagusi, alde gutxiz, tarte horretakoak baitziren erditu zutenen %36,5. Ondorengoa, goragoko taldea izan zen, 35-39 urte artekoa, erditzeen %34,9rekin. Askoz urrutiago geratu ziren gainerako adin taldeak: 25-29koek erditzeen %13,1 izan zituzten, 40 urte baino gehiagokoek %10,1 eta 25 urtetik beherakoek %5,4 baino ez. Ama izateko adina dezente aldatzen da nazionalitatearen arabera, atzerritarren bataz bestekoa 31 urtekoa izan zen artean, bertokoena 34,2koa izan zelako.\nBestalde, 2016ko laugarren hiruhilekoan ezkontzaz kanpo jaiotakoak %45 izan ziren, urtebete lehenagoko tarte berean baino 2,1 puntu gehiago. Jaiotza-hurrenkeraren arabera, erdiak baino gehiago, 2.265 (%51,9) lehenengo seme-alabak izan ziren euren etxeetan; 1.610 (%36,9) aurretik beste bat bazegoen familietara iritsi ziren, eta 485 (%11,1) hirugarren edo ondorengo seme-alabak izan ziren. Jaiotzak hilabeteka aletuta, urrian 1.604 izan ziren, azaroan 1.373 eta abenduan gainerako 1.383ak.\nUrte osoari dagokionez, 18.204 haur jaio ziren Euskadin, aurreko urtean baino 647 gutxiago (-%3,4). Lurraldeka, Gipuzkoan 378 jaiotza gutxiago izan zituzten (-%5,9), Araban 86 (%2,7ko beherakadarekin) eta Bizkaian 183 (%2 atzera egin ostean).\nEuskadiko Gazteariaren Kontseiluak iaz jakinarazi zuenez, azken hamabost urteetan gazteen kopurua ia erdira jaitsi da hiru lurraldeetan. Zehazki 448.000tik 290.000ra pasatu da zenbateko hori, eta datu hao "oso kezkagarria" dela iritzi zion talde horrek. Eta ez da gutxiagorako, azken urteotako inmigrazioak ere ezin duelako gerarazi etengabeko galera adierazten duen oso aspaldiko joera hori.\nIaz 2015ean baino 647 haur gutxiago jaio ziren Euskadin.\nCategoría: euskara , Joseba Arruti


Oraingo BASOTEK proiektuak\nGaur egun BASOTEK proiektu hauek ari da garatzen:\nLan ildoa: Eraikuntzan egurra erabiltzea\n· Zuzkidurako egurrezko etxebizitzak\nProiektu honen helburua da alokairu publikoko etxebizitzak eraikitzeko kostuak optimizatzea, sistematizatuz, aurrefabrikatuz eta errepikatuz. Ikerketa eta esperimentazio lan bat da, eraikuntzako prozesu jasangarriak hobetzeko. 2019an zuzkidurako etxebizitzen eraikuntza proiektu estandar bat definitzeko lan egingo da, egurrez egina eta errepikagarria. 2020an lehen prototipoa eraiki eta baliozkotuko da EKKLren instalazioetan. Proiektuaren liderra Eusko Jaurlaritzako Etxebizitza eta Arkitektura Zuzendaritzako Proiektuen Zerbitzua da, eta lehena eta geroa markatu nahi ditu Euskadiko etxebizitzen eraikuntzan. Proiektuaren koordinatzailea Eusko Jaurlaritzako Etxebizitza eta Arkitektura Zuzendaritza da, eta parte hartzen dute baita ere Eraikuntza Kalitatearen Kontrolerako Laborategiak (EKKL), Alokabide alokairuko enpresa publikoak, Euskal Herriko Unibertsitateak eta BaskEgur egurra sustatzeko elkarteak.\n· Erabakiak hartzeko tresna planta berriko egurrezko obraren proiektuan eta exekuzioan\nEgurreko eraikuntzak praxi berri bat behar du proiektuaren zein exekuzioaren prozesuetan, eraikuntza konbentzionalean erabiltzen denaz oso bestelakoa. Egur hutsezko eraikuntza bultzatzeko helburuarekin, proposamen honetan hiru ardatz daude: prozesuak egiazki teknifikatzea, aurrez garatutako tresna informatikoak kasu erreal batean egiaztatzea, eta egurrezko eraikuntzaren benetako kostuen kalkulu konparatua, eraikuntza konbentzionalarekin alderatuta. Proiektua bi fasetan planteatzen da: lehenengoan prestazio handiko aplikazio informatikoak garatuko dira, eta bigarrenean lehen faseko planteamenduaren aplikagarritasuna eta ergonomia egiaztatuko dira. Lerroaren koordinatzailea Euskal Herriko Unibertsitateko Arkitektura GETko ESMAARQ Ikerketa Taldea da (Arkitekturako Egurrezko Egiturak). Eta bazkideak dira Tecnalia, BaskEgur, Idom, ESMAARQ, AVANZARQ (Arkitekturako Aplikazio Aurreratuak, spin off).\nLan ildoa: Material berriak egurretik edo bere azpiproduktuetatik abiatuta\n· Isolatzaile naturalak: aparra zerrautsetik abiatuta\nProiektuak zerrautsa erabili nahi du poliol bat lortzeko, hau da, beste produktu batzuen artean, eraikuntzako isolatzaile bat fabrikatzeko elementua. Poliol horrek industria petrokimikoak ekoizten dituen isolatzaileen antzeko ezaugarriak izango ditu. Proiektuaren bitartez, eraikuntzarako apar isolatzaile naturalagoak ekoiztearen bideragarritasun teknikoa eta ekonomikoa frogatu nahi da, egur zerratuaren azpiproduktu bat erabiliz. Proiektuaren partaideak dira BASKEGUR (koordinatzailea), EHU/UPV, Ebaki, Isovas eta MasD (Hondakinak Balorizatzeko Ingeniaritza).\n· Gutxiago kutsatzen duen pintura jasangarriagoa egur hondakinetatik abiatuta\nProiektuaren helburua da pintura jasangarriagoak eta toxikotasun gutxiagokoak lortzea, aldi berean, basoko hondakinak errebalorizatuz, egurraren balio kate osoa aprobetxatzeko, bioekonomia zirkularrera hurbilduz. Pintura horiek lortzeko behar diren produktuak inausketaren hondakinetatik ateratzen dira –zerrautsa, azalak eta abar–, izan ere, gaur egun balio gutxiko azpiproduktuak dira, zeinak batez ere energia sortzeko erabiltzen diren, konbustioaren bitartez. Produktu berri horiek gaur egun pinturak fabrikatzeko erabiltzen diren petrolioaren eratorriak ordeztuko dituzte, ingurumen inpaktua murriztuz. Proiektuaren koordinatzailea Tecnalia da, eta lehen fasean EHU/UPVk ere parte hartzen du.\n· Egurra bezalako biomaterialetan oinarritutako eraikuntzako irtenbide lehiakorrak\nBIOTOP proiektuak BIO etiketa duen eraikuntza sistema bat garatzea planteatzen du, prestazio handietakoa, bertako egurraren erabilera masiboan oinarrituta, ekoizpen industrializatu altua lortzeko. Eraikuntza sistemaren osagaiek ekoefizientzia maila handia lortu beharko dute (inpaktua murriztea, berriztagarriak, birziklatuak, birziklagarriak eta BIO moduan etiketatzeko modukoak). Material isolatzaile biobasatuarekin egituratutako egurrezko panelak erabiliko ditu, eta material toxikorik gabe tratatutako osagaiz estaltzeko aukera eskainiko du. Fabrikazioa industrializatua eta aurreratua izango da, prozesu integratu baten bitartez, ekonomia zirkularraren beharretara egokituta. Proiektuaren koordinatzailea EHU/UPVko Arkitektura Goi Eskola Teknikoko Bizi Kalitateko Ikerketa Taldea da, eta bertan parte hartzen du baita ere EHU/UPVko Ingeniaritza Kimiko eta Ingurumenekoaren Departamentuak.\nLan ildoa: Baso-egurraren baliabidea segurtatzea\n· Landareen kalitatea eta onddoekiko erresistentzia hobetzea, konpost eta biochar bidezko nutrizioaren bitartez\nBasoko landaketa baten arrakastan pisu itzela dauka landareen mintegiko produkzioaren faseak. Hasierako etapa horretan mintegian egindako kudeaketak landarearen kalitatea baldintzatzen du, eta, behin bere lekura aldatuta, arbolaren beraren etorkizunaren kalitatea. Mintegietan ongarri nitrogenatuen ohiko erabilerak eragin dezake landareak kalteberagoak izatea izurrite eta gaixotasunekiko, eta, horregatik, funtsezkoa da produktu alternatiboak aurkitzea.\nProiektu honekin lehengaiak aurkitu nahi dira, ekonomia zirkularraren kontzeptuaren baitan (konposta, biochar, eta abar), landareak mintegian hazteko substratu alternatiboa izan daitezen. Gainera, produktu alternatibo horiek erabiltzeak, konpostatzean sortzen diren mikroorganismoen laguntzarekin, aktibatu egiten du landareen defentsa sistema, eta landaketaren ondoren landare sendoagoak, erresistenteagoak eta portaera hobeagokoak lortzen dira. Proiektuaren koordinatzailea NEIKER da, eta EHU/UPVko Landare Biologia eta Ekologiako Departamentuak ere parte hartzen du.\nLan ildoa: Sektorearen lehiakortasuna hobetzea\n· BASOA 4.0: baso-egurraren balio katearen digitalizazioa\nBaso eta egurraren digitalizazioa da sektorearen erronka estrategiko nagusietako bat, izan ere, eraldaketaren elementu nagusiek azpisektoreen digitalizazioarekin eta bioekonomiaren garapenarekin dute zerikusia. Proiektuaren xedea ez da soilik teknologia digitalak barneratzea, baizik eta paradigma aldatzea, oso eskuzkoa eta analogikoa den sistema batetik, zeinak esperientzian oinarritutako kudeaketako preskripzioak dituen, datuak atzitzeko eta planifikazio digitaleko sistema batera, erabakiak hartzeko sistema berriekin.\nKoordinatzailea BasKegur da eta partaideak VICOMTECH, HAZI eta TECNALIA.\nAzken aldaketako data: 2019/02/06\nZer da BASOTEK\nZertarako sortu da\nKideak eta laguntzaileak


ETORRI GAZTEZULO 200 FESTARA! — Gaztezulo\nETORRI GAZTEZULO 200 FESTARA!\nETORRI GAZTEZULO 200 FESTARA! Azaroak 25, denok Bilboko Kafe Antzokira; elkarrekin ospatuko dugu! https://www.gaztezulo.eus/albisteak/etorri-gaztezulo-200-festara https://www.gaztezulo.eus/albisteak/etorri-gaztezulo-200-festara/@@download/image/gaztezulo_festa200.jpg\nAzaroak 25, denok Bilboko Kafe Antzokira; elkarrekin ospatuko dugu!\nGAZTEZULO aldizkariak 200. zenbakia argitaratuko du 2018ko azaroan; zeinen azkar pasatzen den denbora!! Zifra honetara iristea ez da erraza izan, eta sekulako ospakizunak, sorpresak eta sariak antolatuko ditugu, zuek guztiokin behar den bezala zenbaki borobil hau ospatzeko. Festarekin hasteko irrikatan gaude!\nAzaroak 25, 18:00etan, Bilboko Kafe Antzokian espero zaituztegu; elkarrekin ospatu nahi dugu une berezi hau. Guretzat oso berezia da zifra polit honetaraino iritsi izana; jakin ezinezkoa izango litzatekeela zuen babesik gabe. Horregatik, zuen fideltasuna eta maitasuna saritzeko, FESTA ITZELA antolatzea erabaki dugu! Hauek dira gure luxuzko kartelera osatzen duten musikariak!\nZEA MAYS, LIHER, GRISES, XABI SOLANO,\nZURIÑE HIDALGO, XABI BANDINI, JON BASAGUREN\nSarrerak 10 euro balio du, baina adi! Prezioaren %5 ALTSASUKO GURASOENTZAT bideratuko dugu. Zergatik? Zuek hala aukeratuta AZAROKO 200. AZAL BEREZIKO protagonistak izango direlako!\nOraindik sorpresak ez dira amaitu... egon adi, laster festa handi honen detaile guztiak ezagutuko dituzue eta! Eta bitartean...\nEZ GELDITU ZURE SARRERA GABE!


Hobetu egin dira kirol-instalazio publikoak, nahiz eta udalek gutxiago inbertitu | Revista - Part 2\nHobetu egin dira kirol-instalazio publikoak, nahiz eta udalek gutxiago inbertitu\n18 hiritako 143 kirol-instalazio aztertu ditu EROSKI CONSUMERek : Hobetu egin dira kirol-instalazio publikoak, nahiz eta udalek gutxiago inbertitu\nOr ohar, instalaziorik gehienak ongi zainduta daude, garbi, seguruak dira eta irispide onak dituzte, baina gabeziak dituzte informazioaren eta zerbitzuen atalean\n[1. or] Hobetu egin dira kirol-instalazio publikoak, nahiz eta udalek gutxiago inbertitu\n[2. or] Aldeak, hiriz-hiri\n[3. or] Onena, instalazioen garbitasuna eta segurtasuna\n[4. or] Irispideak onak dira, oro har eta konparaketako taula\nTenperatura handien arriskua\nKonpresak edo tanpoiak: biak dira eraginkorrak, bakoitzarena erabakia\nGaresti-garestiak ez dira hobeak\n2010eko iraila-(e)ko papereko edizioan argitaratua\nIkusi 2010eko iraila-(e)ko papereko edizioa\nKirol-instalazioetan, alde handiak\nHiri bakarrak ere ez dauka kirol-hornidura bikain-bikaina, baina, oro har, 2006tik honako bilakaera ona izan da guztietan. Gaur egun, igerileku bat dago, batez beste, 19.500 biztanleko (2006an, bat 21.000 biztanleko), gimnasio bat 15.600 biztanlerentzat (duela lau urte, bat 18.500entzat), futbol-zelai bat 17.700 herritarrentzat (2006an, bat 21.304 herritarrentzat) eta tenis-pista bat 20.500 lagunentzat (duela lau urte, bat 25.016rentzat). Bilakaera on horren salbuespen moduan, kiroldegi estaliak ageri dira: 2006. urtean, kiroldegi bat zegoen 26.000 biztanlerentzat, eta gaur egun, 33.000 biztanlerentzat dago kiroldegi bat. Zenbaki horiek orokorrak dira, eta ez dute erakusten hiri bakoitzak zer egoera duen. Gure azterketan ikusi ahal izan dugunez, hiri batzuk askoz hobeki hornituta daude beste batzuk baino. Gasteizen, Donostian eta Bartzelonan eskurago daukate kirola egiteko aukera, adibidez, Alacanten, Granadan eta Sevillan baino.\nIgeri egitea maite dutenentzat, Gasteiz da hiririk onena (igerileku bat dauka 8.728 biztanle bakoitzeko, eta gehienak estaliak dira), eta Cádiz kaskarrena (igerileku bat 63.383 biztanleko). Futbol-zelaietan ere Gasteiz nabarmendu da, Valladolidekin batera (zelai bat dute 10.000 biztanle bakoitzeko). Erabilera anitzeko pista irekietan ere Valladolid azpimarratu behar da onerako (halako bat dago 5.500 biztanleko), eta Madril, aldiz, txarrerako (halako bat, 22.600 biztanleko). Tenisean jokatu zale direnek, Granadan, Valladoliden eta Malagan daukate aukera gehien (pista bat 15.000 biztanleko), eta gutxien, Alacanten (pista bat 30.400 biztanleko). Tenisean ez, baina padelean aritu nahi dutenek, A Coruñan aurkituko dute eskaintzarik ugariena: 76 pista ditu guztira hango herritarrentzat; Bartzelonak, aldiz, 15 baino ez herritar guztientzat.\nInstalazioak ikusten izan gara: informazioaren atalak huts egin du\nBisitatu ditugun kirol-instalazio publikoak egoera onean daude, eta segurtasun-neurri eta irispide egokiz hornituta. Duela lau urte ere antzekoa izan zen emaitza; orduko hartan, % 7 geratu ziren azterketa gainditu gabe atal horietan, eta oraingoan, % 4 izan dira oinarrizko eskakizunak bete ez dituzten kirol instalazioak, nahiz eta % 9k emaitza ‘onargarria’ baino ez lortu. Bi atal nabarmendu dira beste guztien gainetik kirol azpiegitura horietan: segurtasuna batetik eta mantentze-lanak eta garbitasuna bestetik (emaitza ‘oso ona’ lortu dute bietan). Aldiz, erabiltzaileari zer informazio eta zer zerbitzu ematen dioten aztertu dugunean, aski emaitza apala lortu dute (‘onargarria’). Irispideei dagokienez, ‘ona’ izan da batez besteko emaitza.\nHiriz hiriko begiratua eginda, nabarmendu egin behar da zein emaitza ona lortu duten hiri hauetako kirol-instalazioek (‘oso ona’): Bartzelona, Bilbo, Donostia, Gasteiz, Kordoba eta Malaga. Beste hainbatek emaitza ‘ona’ erdietsi dute (A Coruña, Iruñea, Granada, Madril, Murtzia, Oviedo, Sevilla, Valentzia, Valladolid eta Zaragoza), eta maila ‘onargarrian’ geratu dira Alacant eta Cadiz.\nKirol-instalazioek ere kutsatzen dute. Hain zuzen, Udalerrien Kirol Politiken VI. Jardunaldiak egin zituzten Bilbon apirilean, eta hainbat neurri proposatu zituzten han, kirolgune horiek iraunkorrago egite aldera: hondakinak birziklatzea (arriskutsuak eta ez-arriskutsuak), ura aurreztea, eguzki-panelak erabiltzea, eta abar. Hiri askok lehenagotik ere jarriak zituzten halakoak abian:\nValladolid: duela hamarkada bat jarri zituzten eguzki-panelak kirol-instalazioetan. Gainera, fluxometro deitzen direnak erabiltzen dituzte (komunera ur asko isurtzen duten iturriak dira, eta ez da behar izaten zisternarik), tenporizagailua duten txorrotak (ura aurrezteko) eta jendea dabilenean soilik pizten diren argiak.\nZaragoza: beste neurri batzuen artean garrantzi haundia ematen diote ura aurrezteari, hori dela eta kiroldegietan ureztatze sentsoreak jarri dituzte eta komunetako iturriek ez dute urik ematen ez badauka erabiltzaileak eskua txorrotaren azpian. Gainera, oinarri-oinarrizko jotzen dute erabiltzaileari informazio egokia ematea eta horretarako kartelak eta eskuorriak zabaltzen dituzte kiroldegien funtzionamendua ahalik eta eramangarriena izan dadin.\nGasteiz: 1999. urtetik, energia-iraunkortasunari (CO2) lotuta erabiltzen dituzte galdarak (berogailua eta Ur Bero Sanitarioa), eta kontsumoak gutxitzeko hobekuntzak ere egin dituzte.\nValentzia: 2003. urtetik, eraikinak birmoldatzeko eta egoki diseinatzeko lanean ari dira, eta, horrela, energia berriztagarriei etekina ateratzeko sistemak ezartzeko moduak hobetu nahi dituzte (argi eta aireztatze naturala eduki dezaten, isolamendu termiko egokia…).\nSevilla: orain dela bederatzi urte, energia-eraginkortasuna lortzeko eta ura aurrezteko plana abiarazi zuten, eta iazko ekitaldian, eguzki-plakak jarri zituzten kirol-instalazioetan.\nDonostia: kirol-instalazio publikoen energia-kontsumoa optimizatzeko proiektu bat diseinatu dute. Eguzki-plaka fotovoltaikoak dauzkate zenbat kirol-instalazio publikoren teilatuetan.\nBilbo: hainbat sistema erabiltzen dituzte kirol-instalazio publikoetan energia gutxiago kontsumitzeko, ur gutxiago (igerilekuetan, ureztatze-sistemetan…) eta gas gutxiago: galdara berri eta eraginkorragoak jarri dituzte lehengo zaharren lekuan, eguzki-planta fotovoltaikoak sortu dituzte, euri-urak erabiltzen hasi dira eta igerilekuetako urari bero eusteko sistemak, besteak beste.\nJoan aurreko orrira: « Hobetu egin dira kirol-instalazio publikoak, nahiz eta udalek gutxiago inbertitu\nJoan hurrengo orrialdera Onena, instalazioen garbitasuna eta segurtasuna »\nIpad: erabilgarria edo apeta hutsa?\nUdako gehiegikerien aurka, dieta\nKolesterolaren aurkako dieta-osagarriak: ez dago miraririk\nMusika-tresna bat jotzearen onurak


Eurogunetik irteteko estrategia – Heterodoxia\nEurogunetik irteteko estrategia\njoseba felix tobar-arbulu | 2011-12-21\nWarren Mosler-ek Grezia eurogunetik irteteko estrategia proposatu du. Gauza bera aplika daiteke EBko edozein estatutarako.\nHona hemen estrategia garbia\nEuro moneta uztea eta bere moneta propio erabiltzea: (1) Estatu horren gobernuak iragarri beharko luke bera zergapetzen hasiko dela soilik moneta berrian. (2) Gobernu horrek iragarri beharko luke berak ordainketa guztiak moneta berrian egingo lituzkeela.\nAurrekoa eginda egongo denean, gobernuak bere burua hornitu dezake eta jasangarrizko oinarrian funtzionatzen segi dezake.\nG: Nola izango da moneta berriaren eta euroaren arteko truke?\nE: Beraiek berrizendatuak izango lirateke moneta berrian.\nE: Merkatu indarrek funtzionatuko lukete merkataritza balantzea egokitzeko, atzerritar desioak islatzearren, moneta berrian izendaturiko aktibo finantzarioak metatzeko.\nEnplegu osoa eta barneko prezio egonkortasuna mantentzeko,\nhona Mosler-en proposamenak\na) Betetzea maximotuta dago eta betetzeko kostuak eta erlazionaturiko kontuak minimizaturik daude -zerga ordaintzen ez bada, jabegoa saldu daiteke enkantean-\nc) Transakzio zergak ezabatuak dira, hortaz transakzioetan murrizte horiek kenduz.\nv) Moneta berriko banku gordailu guztiak gobernuak segurtatuko ditu erabat.\nBill Mitchell-en aholkua ildo beretik doa.\n Baita balizko Euskal Herri independenterako ere. Harrigarria da Euskal Herrian ekonomia mailan dagoen ortodoxia, beldurra eta, azken finean, ezjakintasuna. Zergatik litekeena da Quebec Kanadatik irtetea? (Mosler-ek Kanadatik irteteko Quebec-i buruzko lana ere proposatu du: http://es.scribd.com/doc/59851149/Nola-irten-euro-gunetik-Proposamena.) Edo eta Grezia eurogunetik irtetea eta ez balizko Euskal Herri independentea?


Hileten kategoriaren neurriko eskupekoak - Ahotsak.eus\nHileten kategoriaren neurriko eskupekoak\nHileten kategoriaren neurriko eskupekoak
Aldiko, 5-6 mutiko ibiltzen ziren mezalagun. Eskupekoa jasotzeko, norgehiagoka izaten zuten. Lehen, kategoriaren arabera, halakoak izaten ziren hiletak. Hileten arteko desberdintasunak aipatzen ditu. Hileta ematen zuen apaizari ogia ematen zioten, besteak beste.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AND-080-004 kodeko bideoa nahi duzula aipatzea: ahotsak@ahotsak.eus\nAldiko, 5-6 mutiko ibiltzen ziren mezalagun. Eskupekoa jasotzeko, norgehiagoka izaten zuten. Lehen, kategoriaren arabera, halakoak izaten ziren hiletak. Hileten arteko desberdintasunak aipatzen ditu. Hileta ematen zuen apaizari ogia ematen zioten, besteak beste.\nGaia(k): Ohiturak eta bizimodua » Erlijioa » Elizarekin lotutako pertsonak , Ohiturak eta bizimodua » Erlijioa » Hiletak\n- Ume asko ibiltzen ziñeten?\n- Izango giñan aldiko bost o sei o hola. Ta geo, ba, zea, txandatuz. Baiño zeak, propinak [izango zian] garai haietan denak sartu nahi gendun, ta han bizkorrena muittu bihar izaten zan. Eta, bueno. Bai, meza nausin beti igandetan hiru monagillo bihar izaten zian. Eta gero gaiñantzekuak, ba… Gero, entiarruak´e zian diferentiak. Izaten zian kategorik. Eta hola bastante ondo bizi zianak, ba, igual ateatzen zittuen sei-zortzi meza, eta herritako apaizak etortzen zian. Eta haik beti propina ematen zuen; ba, esan deana, pezta bat o ematen zuen. Eta, karo, ordun kategoriya zan, segun zenbat meza ateatzen zian, ba, “halako entiarrua in diyue” ta. Oain kaja ta loriai-ta beiratzen zaiuen bezela, ordun mezak zian.\n- Primerakuak eta segundakuak eta…\n- Primera, segunda ta tercera zian, bai.\n- Zertan diferentzia… zertan zan?\n- Primerakuan apaiz gehio aldarian ta geo meza gehio atea. Ordun ez zan koroiyik eta zea, kaja eta besteik be. Geroztikan atea zian koroiak eta loriak eta gauz hoik. Eta, en kanbio, mezak ya baztarrea utzi dia. Meza bat ateatzen da oain denantzako berdiña, baiño ordun ez zan denantzako berdiña. Tercerakua zana, ba, juxtu-juxtu alleatzen zan batena zan eta, ordun, eguneroko meza bezelaxe eman lehenbailehen, ta etxea. Baiño segundakuak ya bazittun hiru meza uste det zittula segundakuak. Eta hirutik aurrera ya primerakua ta hiru apaizekin, kantuakin ta ya… osatua. Hor…\n- Eta segundakuak ba al zeukan kantu eta korua ta…?\n- Bai, kantu pixka bat bazaukan, baiña inportantzi gehiena ematen zitzaion mezai. Eta saihetsetan eoten dian aldare hoik-eta hortakoxe zian ordun; “meza txikiya” esaten zitzaien hoiri. “Atea dixkiye hiru meza txiki”, “atea dixkiye bost”, “atea…”. Hola.\n- Herriyan´e pixkat komentatuko zan gero, ez…?\n- Bai, dena.\n- Ze kategoritako elizkizuna egin zitzaion eta…\n- Bai. Eta nik ezautu izandu det Albisturren, gure ama jaiotako etxian, ogiya ematen zan hillabetian apaizantzako.\n- Bai. Eta gaiñetikan batzuk, ba, barra txikigua, bestiak barra haundigua… hortan´e kategorik bazauden. Eta alleatu zan erretore bat eskatzea halako ogiya bihar zula halako entiarrua egingo [al] zitzaion. Ta…\n- Entierrua ordaintzeko edo?\n- Ohittura bat. Hemen izaten zian gero zortziurrenian mezak eta… hil osuan mezak eta… segitzen zuen ohitturak. Eta, karo, mezak ordaindu iten zan eta, karo. Eta ordun nola zan… ogiya nahiko justu izaten zan, ba, ogiya zan zea bat, laguntza haundi bat bezela apaizai. Eta, karo, ohittura hartu zuen eta geo obligaziyua bezela jarri. Eta holako... [zeak].\nGarai bateko hiletak\nPlazako eskola publikoan zine mutua on Antonio abadearekin\nMoja joateko erabakia hartu\nHileta elizkizunen inguruko ohitura zaharrak


Eremu berdetik horira igaro da Usurbil, 5 kasu azken astean eta 79,26ko intzidentzia - Usurbil - Noaua.eus\nEremu berdetik horira igaro da Usurbil, 5 kasu azken astean eta 79,26ko intzidentzia\nNoaua Aldizkaria 2021-10-25 12:34\n5 kasu berri detektatu ditu Eusko Jaurlaritzaren Osasun Sailak Usurbilen iragan aste osoan. Eremu berdetik horira igaro da udalerri hau. 100.000 biztanleko 14 eguneko 79,26ko intzidentzia du koronabirusak.\nUrriaren 5az geroztik Osasun Sailak ez du kasu berririk detektatu iragan astera arte Usurbilen. Pasa den aste osoan zehar 5 covid19 kasu. Irailaren 28az geroztik eremu berdean egon ostean, eremu horira itzuli da udalerri hau, koronabirusak 79,26koa du egun 100.000 biztanleko 14 eguneko intzidentzia. Hala dio Eusko Jaurlaritzaren Osasun Sailak, orain astean behin, astelehenero argitaratzen duen txosten epidemiologikoak.\nHonenbestez, 8 dira hilabete honetan zenbatu dituzten covid19 kasu berriak. 10 kasurekin agurtu genuen iraila. Nabarmen murrizten doa kasu berrien agerpena. Pentsa, 56 izan ziren abuztuan, uztaileko bikoitza (26). Maiatzean 43 koronabirus kasu detektatu zituen Osasun Sailak udalerri honetan. Ekaina osoan 16:\nLasarte-Usurbil osasun eremuak eremu berdean segitzen du, intzidentzia 48,89raino murriztua dago bertan. Aurrekoan baino kasu gehiago detektatu dituzte ordea zonalde honetan; 10 kasu guztira. Ia eskualde osoa eremu berdean izan da azken asteotan. Horitzen doa orain. Eremu berdeari eusten diote Astigarragak, Hernanik eta Lasarte-Oriak. Eremu horian dira Andoain eta Usurbil. Gorrian Urnieta:\n-Andoain: 66,72 (duela astebetekoarekin alderatuta: 2,00. Azken 7 egunetan 8 kasu).\n-Astigarraga: 29,97 (duela astebetekoarekin alderatuta: 0,50. Azken 7 egunetan kasu bat).\n-Hernani: 34,78 (duela astebetekoarekin alderatuta: 1,00. Azken 7 egunetan 5 kasu).\n-Lasarte-Oria: 42,01 (duela astebetekoarekin alderatuta: 1,60. Azken 7 egunetan 5 kasu).\n-Urnieta: 595,91 (duela astebetekoarekin alderatuta: 1,37. Azken 7 egunetan 14 kasu).\n-Usurbil: 79,26 (duela astebetekoarekin alderatuta: 1,67. Azken 7 egunetan 5 kasu).\nGipuzkoak eremu horian segitzen du. Azken 24 orduotan 93,14an da 100.000 biztanleko 14 eguneko koronabirusaren intzidentzia. 5.000 biztanletik gorako 2 udalerri ditu eremu gorrian (Lazkao eta Urnieta), bakar bat ere ez laranjan, 19 ditu horian eta 13 berdean.\n15 hildako eta 927 kasu detektatu ditu aste osoan EAE-n. 76,10ekoa da 100.000 biztanleko 14 eguneko intzidentzia. 24 pertsona daude ZIU-n, 81 ospitaleratu. Positibotasuna %4,7raino igo da azken 24 orduotan, aste osoan %3aren bueltan egon ostean.\nPuntu bakarraren azpitik izatea gomendatzen duten oinarrizko birsorkuntza tasa 1.06koa da gaur.


Argia :: "Langileak sindikatua ez badauka bizkartzain, jai dauka"\n2014ko irailaren 15a | Ordua Euskal Herrian astekaria\nPertsonaia Jesus Uzkudun\nDisidentzia ez da gauza erosoa. Hor da Jesus Uzkudun, CCOOko zuzendaritzako kidea, abertzale eta ez abertzaleen artean zangalatraba, gaztetatik langilearen alde lanean etengabe.\n2012-06-24\t3 0 Tweet\nEuskadi Nafarroa �Euskadiko eta Nafarroako sindikatua ginen, Estatuko CCOOrekin konfederazioan, nafarrek apartatzea erabaki zuten arte. Jo nuen Nafarroara, batera segitzeko, baina ez nuen lagun askorik bilatu. Harrezkero, dagoen lekuan dago bakoitza�.\nRobot lana �Lanak duintasuna ematen dio langileari, eta hura hil ere bai. Frankismoan hazi ginen, lan txarretan jarduteko kultura itsatsi zitzaigun, txanpon batzuen truke osasuna saldu genuen. Lanera joan beharra daukagu, baina lan egiteko era aldatu behar dugu. Ezin da langile bat ekologismoaren edo euskararen alde jardun, zortzi ordu baino gehiago robot lanean eman eta gero�.\nJesus Uzkudun Illarramendi…\nManterola Garmendia! Donostiako Igaran jaioa, Pellotegi baserrian. Aiatik etorriak nituen gurasoak; Laurgaingo Ibarrolakoa aita, Zatarain Berrikoa ama. Etxean hazi nintzen 7 urte arte. Ondoren, morroi izan nintzen Matia asiloa zegoen Ixa baserrian 14 urte arte, familia Hernanira joan zen arte. Ibiltzeko gauza izan nintzenean hasi nintzen lanean, baserrian ohi denez. Hernanira joan ginen sasoian, udan, morroi izan nintzen beste baserri batean. Ondoko udetan, fabrikan egin nuen lan, aitaren ondoan Olaran zerrategian. Eskola profesionala bukatu [Lanbide Heziketa ikasketak], eta Urnietako Urma tailerrean lanean nintzen, 17 urte nituela.\nGeroago. Aurretik, Gureola Scott-en aritu nintzen, hangoak ditut lehenengo esperientziak. Burgosko prozesua-eta. Geuk, gazteok, geratu genuen fabrika. Soldadutza egin orduko, Orbegozora joan ginen, Gureolan ez zegoen-eta erakundean sartzeko jendea inguratzerik. Eta Orbegozora. 22 urte izango nituen.\n“Erakundean sartu”, esan duzu.\nAurrena kristau mugimenduan, auzoan, edo lan munduan ibili nintzen. Hortik, segituan sartu ginen erakundean, ETAko langile frontean, ETA VI segituan. Esan zidaten: “Egin ezak, inork ez dik erakutsiko zer egin behar den!”. Eta hasi ginen, eta orain arte, beti ikasten. Leihoak irekita edukitzea bezalakorik ez dago horretarako. Batari eta besteari kasu egin, bideak saiatu… “Bide honetatik ez zegok!”, eta beste batetik saiatu.\nBurgos garaia aipatu duzu, prozesua.\nPropaganda banatzen genuen Burgoskoa baino lehen ere, barra-barra, nahiko agerian. Jendeak bazekien. Burgosko epaiketa garaian, egun haietan, fabrikako gerenteak esan ere egin zidan, ETAko propaganda banatzen nuela. “Nik ez!”. Bigarren solairuan ari nintzen makina konpontzen, Sanitarias atalean. Emakumeak ziren han denak. “Bedeinkatua andre guztien artean” nintzen. Makina konpontzen ari nintzela, erreminta jaso, eta behera. Atzetik, makina guztiak gelditu zituzten. Bi langilek, ez zutela nahi. Joan ginen denok korruan eta itzali genizkien. Berrehun langiletik gora ginen, eta ehundik gora, emakumeak! Handik egunetara, gurekin lan egiten zuen lagun bat atxilotu zuten. Beldurra pasatu genuen, baina aurrera.\nBeldurra bizi zenuten Francoren sasoian…\nBeldurra pasatu ez zuela esaten duena, txoro galanta! Beldurra, eta eztarria lehor, behin baino gehiagotan. 1974an bertan, Puig Antich katalana hil ondoren, poliziak atzetik nituela, alde egin behar izan nuen, andrearekin batera. Aberri Eguna eta geroko kontuak. Bi urte pasa nituen Gasteizen, klandestino. Han, borrokatzea posible zela ikasi nuen, eta erakutsi ere bai. Behin esan nion: “Bihar ez bazarete manifestazioan hasten, fuera erakundetik!”, eta irten ziren, eta jendea haien atzetik! Eta gustura! Hurrengo egunerako berriz geratu ziren. Hura ilusioa! Gure lana hobeto planifikatzen ikasi nuen han.\n1976, martxoak 3.\nGoizeko ordu batean, San Frantzisko elizako komunikatua ekarri zidaten. “Gauerdirako ekartzen ez badute, ohera!” esan zidaten. Ordu batean ekarri zuten, eta goizeko bostetarako industri poligono guztietan zegoen propaganda. Arturo del Valek, Iñaki Uribarrik zer edo zer idatzi dute, baina haren historia osoa idatzi gabe dago oraindik. Erabat erretiratzen naizenean, orduantxe. Kar, kar, kar.\nLangilea mugitzea erraz zen orduan?\nGazte jendea airean inguratzen genuen. Erraza ez zen, hala ere. Martxoaren 3koa gertatu eta astebetera, bilera bat, klandestinoa. Gaueko hamaiketan irten ginen bileratik. Nirekin batera, andrea eta Arrasateko bat. Inguruan, polizia-autoa ikusi genuen. “Goazen Bar Txokora”, esan genion andreak eta biok Arrasatekoari. Sartu tabernara eta komunera gure laguna. Eta, orduantxe, polizia tabernara. Dokumentazio eske hasi ziren tabernan geundenoi. Nik tripak airean, propaganda paper pila neraman, eta barneko egiturarenak ere bai. Hura harrapatu izan balute, akabo! Hasi dira agiriak eskatzen, lehenengo bati, gero besteari… Hirugarrena, nire emaztea, andre bakarra tabernan. Dokumentazioa aztertu eta “Hernanikoa”. Andreak kristoren beldurra, ni korrika noiz hasiko ote nintzen. Eta orduan, poliziari esan zion: “Senar-emazteak gara”. Eta poliziak: “Senar-emazteak?”. Nire agirietan, “Iñaki Fran…”, bizkaitarra. Faltsua papera, helbidea ere ezin genuen eman. Galdetu ere ez: “Utzi senar-emazteei joaten” esan zuen poliziak. Horrelaxe libratu ginen. Beste guztiak poliziak eraman zituen. Komunean sartu zena hantxe geratu zen, atea itxita. Leihotik irten zen. Istorioak! Kar, kar, kar.\nZenbat istorio, ezta?\nDenak kontatzen hasiko bagina, egunak argituko luke bitartean. Batzuk istorio politak. Lagunartea dut orduko oroitzapen ederrena. Bestela, beldurra, diru eskasia… Gasteizen, bi urtean sei etxebizitza ezagutu genituen. Sei etxebizitza! Gasteizkoak bertakoak baino hobeto ezagutzen nituen auzo guztiak.\nSindikalistatzat zenuen zeure burua?\nLangile iraultzailea nintzen.\nZure titulua, berriz, “Jesus Uzkudun, sindikalista”.\nBeti hortxe jardun naizelako. Gasteiztik Donostiara etortzeko garaia iritsi zenean, han bertan geratzea proposatu zidaten, Araban. Politikari karrera egingo nuen, seguru asko…\nPolitikari karrera, ona litzateke?\nPolitika ez da txarra.\nPolitikariez ari naiz…\nDenetarik dago. Denetarik ezagutzen dut. Gainera, beti esan dut, sindikalismoa politikaz kutsatu behar dugula, eta alderantziz, politika sindikalismoz.\nNola egin hori?\nGure ordezkariak langileekin harremanetan jarriz lortuko genuke, politikarien arteko eztabaidak langile artera eramanez.\nInon egiten da hori? Nork zuzenduko luke eztabaida?\nZenbait lekutan egiten da. Grezia bidea erakusten ari da. Edo Egipto. Edo Latinoamerika… Sindikatuko kideek esan izan didate, Suedian, edo Finlandian, ministroa langile batzarrean, argibideak ematen, eta egurrean! Hemen, berriz, lekutan gaude.\nSindikatuari lekua kendu dio gizarte mugimenduak?\nBi mundu dira, bata bestearen osagarri. Lehengo sindikatuak pentsatu izan zuen bera dena zela, baina zaila da sindikatuak maila guztietan erantzutea. Langileak sindikatuan antolatzen dira, beren arazoak konpontzeko. Lan arazoak, batik bat. Sindikalistak ez du sindikalista bakarrik izan behar, beste txartel eta konpromiso asko eduki behar ditu. Gizarte mugimenduetakoak, eta beste.\nLangilearen lan arazoak konpontzeko dago sindikatua, esan duzunez. Izan lan-hitzarmena, lan baldintzak, osasuna…\nHerri honetan gehiegitan nahastu dira sindikatua eta partidu politikoa. Plano ezberdinetan ari dira, ordea. Sindikatuak langileen arazoak konpondu behar ditu. Politikariek lan erraza dute: honetaz eta hartaz eztabaidan jardun. Sindikatuak gero eta afiliatu gehiago behar ditu, bestela ez dute errespetatuko. Langileak ez badu bizkartzainik, sindikaturik, jai dauka.\nGazteak sinesten du sindikatuan?\nBai eta ez. Balioak aldatzen ari dira, etorkizuna aldatzeko esperantza galdu egin da neurri handi batean. Sinesmen hori galdu da, berreskuratu egin behar da. Oraingo egoeran, beharrezkoa da balio horiek berreskuratzea, eta uste dut horixe landu behar dugula. Zer da sindikalista izatea CCOOn, langile batzordeetan?\nBelarri onak edukitzea, sudur ona, pentsaera politiko ezberdina duenarekin elkarlanean jardutea, arazoa igarri eta erantzun egokia emateko. Gainera, odolberoa izan behar da, injustiziei aurre egiteko, eta nork bere indarrak ondo gestionatu behar ditu, ez gaztetan egiten genuena, eup!, eta aurrera.\nZer da CCOOko sindikalista izatea Euskadin?\nKonplikatuagoa! Batzuek mugalari naizela esaten didate, “mugakide” esaten dut nik, batetik bestera nabilelako. Nire ustez, sindikatuen arteko fronteak izatea da gure akatsik handiena. Hondamendi hutsa. ETA VI.ekoa izan nintzen, troskista, gauza bat irakurrita batez ere. Internazionalismoa-eta, bai, baina, hori baino gehiago, langile fronte batua, III. Internazionaleko laugarren kongresua. “Hementxe zegok, hortik jo behar diagu!” izan zen niretzat. Ezin da gure herri honetan erreformen aurka edo halako politika baten aurka jo, esanez “ez, ni zuekin ez noa”. Hori antzerki egitea da, arazoei erantzuteko borondaterik ez izatea. Azkeneko greban garbi ikusi zen hori. Denok batera egoteak –batuta edo elkartuta, batera behintzat–, ilusioa eta konfiantza ematen du. Hori ez badago, kaputo! Nahitaezkoa da zubi lana, elkarlana bultzatzeko. Elkarlanik ez bada, ez arazo soziala ez nazionala konpontzeko pausorik emango da. Arazo nazionala konpontzeko ere akordio zeharra behar da.\nZer diote honetaz sindikatu abertzaleetako arduradunek?\nOraindik orain, eztabaida bat Hamaika telebistan: LAB, STEE-EILAS eta gu. ELArekin beste eztabaida bat izatea eskatu zidaten. “Saria, lortzen baldin baduzu”, halaxe esan nien. Batek ez badu eztabaidatu nahi, zerbait du ezkutatzeko. Horrela da. ELAk ez du eztabaidatu nahi gurekin. Beste kasu bat, nire arloari dagokiona. Duela hamar, hamabost urte, Prebentzio Legea atera zenean, akordatzen naiz esan niola ESK-ko lagun bati: “Hi, istripua gertatu bezain agudo, erantzun baterakoia”, eta akordioa egin genuen. Joan ginen ELAkoengana, eta “ez! Guk ez dugu horretan parte hartuko. Nahi duena, datorrela gurekin”. Zer pentsatzen zuten, gu geldirik egongo ginela? Zer ekarri du horrek? Lotsagarrikeria: langile bat hil, eta protestan, bi pankarta! Maila horretan LABek, ELAk, edo jaungoiko bedeinkatuak, gu salduta gaudela esaten badu, gezurra esaten ari da, ez dute sinesgarritasunik. Hor dago froga, gure eguneroko lana eta ekintza.\nLangilearen aldeko lan eta ekintza.\nHortxe gozatzen dut nik: minbizia, gorreria, asma… Osasungintza izan da nire ekintza sindikala. 1982an Gipuzkoako Lan Osasuneko buru izendatu ninduen sindikatuak, eta harrezkero, egin du euria. Sasoi hartan, Orbegozon, urtean hildako bat izaten genuen, gutxienez. Elbarrituak, makina bat. Iraultza egin genuen: Seguritate eta Higiene batzordea bost langilek osatzetik hogeita hamahiruk osatzera igaro ginen. Huraxe bai, iraultza! Lan istripuak gutxitzeko erabateko pausoa izan zen. Laneko gaixotasunari ez genion askorik begiratzen, poliki-poliki ikasi genuen horretan ere. Lan osasunak txoratuta nengoela esan izan zidaten, baina uste dut beste kutsu bat eman diodala sindikalismoari. Amiantoa, silikosia, gorreria… Gaixotasun horiek ez dira segituan agertzen. Gaur egun, Euskadi punta-puntan dago Estatuan, minbizi eta silikosi kasuetan. Kasu ezagutuak, aitortuak. Zakur zaharra behar da horiei antzemateko, eta gaixotasunak errekonozitzeko pausoak emateko. Abokatuak? Epaitegirako dira onak, ez beste ezertarako! Gaixo dagoen langileak sindikatua behar du atzean. Mutuak, gizarte segurantzak… aurka egingo diote. Milaka eta milaka kasu aztertu izan ez banitu, ez ginateke oraingo egoeran egongo. Sindikatuen pankarta eta protestak beharrezkoak dira, baina langile bakoitzaren kasua gestionatzea da inportanteena.\nAre gehiago krisi garaian.\nLangileen indarrari eutsi, horixe da lehena. Eta murrizketei nola erantzun ondo pentsatu. Borroka egin behar da. Askok esaten dute: “Bada, beste greba bat”. Bai, eta hurrengoan hiru egun? Gauzak ondo neurtu behar dira, eta langileak badaki greba batek zenbat kostatzen duen poltsikoan. Txorakeria gutxi!\nJesus Uzkudun (Donostia, 1949) Euskadiko CCOO sindikatuko kidea 1969ko klandestinitatetik hona. 1982an ardura karguak hasi zen hartzen sindikatuan, eta 1996tik Euskadiko exekutibakoa da. Laneko Osasuna eta Ingurunea izan du ardura eta hortxe egin du borrokarik handiena, amiantoa, minbizia, silikosia, asma, gorreria eta bestelako gaixotasunak azalera ekarriz. Europako Agentziaren saria jaso zuen 2005ean, laneko zarataren kontrako kanpainaren barruan, gorreria duten langileen alde egindako lanagatik: 6.000 kasu baino gehiago aztertu zituen. Askotan ageri izan da Egunkaria, 18/98, Udalbiltza edo Adierazi EH kasuetan inputatuen aldeko ekitaldietan. CCOO sindikatuko buruzagietan beteranoetakoa, gutxik egin liezaioke kontra Jesus Uzkuduni.\n“Askorekin hitz egiten dut euskaraz CCOOn. Unai Sordo, gure idazkaria, euskaldun berria da, adibidez. Baditugu, bai, euskaldunak. Esate baterako, euskara plana abiarazi nuen CCOOn, gainerako sindikatuetan inork baino lehen. Ibarretxeren azken agintaldian, Euskararen Aholku Batzordeko kide izan nintzen”.


sexu hezkuntza Archives - Arrosa\n30 urtarrila, 2017 | 0 Komentarioak\nSexu hezitzailea da Terri Couwenhoven eta bi alabaren ama. 1989an jaio zen lehenengo alaba, Anna, down sindromearekin. Bere alabaren sexualitatearen kalitatea hobetzeko asmotan sexu hezkuntzarekin lotutako lan ederra egin zuen. Gerora, bere ekarpena adimen urritasuna duten pertsonen sexu hezkuntzarako oso baliagarria izan da. Horretaz idatzi du Larraitz Arandok Guraso.eus atarian eta Bergarako Txapa irrati libreko […]\nIkasturte honetako azken aurreko irratsaioa duzue gaurkoa. Sexualitatea izan dugu gai nagusi bereziki hezkuntzaren alorrean zelan landu daitekeen eta kontuan zer hartu behar den aipatu dugu. Horren gain, Labarkan ospatuko den Araba Euskaraz, Zero Zabor tailerrak ikastetxeetan, haurren produktuak erosterakoan kalitatea eta intoxikazio posibleak aintzat hartzeko ohartarazpena…


Zergak | Lagundu | Hipercor\nNoiz jasoko dut bueltan BEZaren zenbatekoa?\nGure produktuen prezioek zergak dituzte barne. Kasu hauetan ez da BEZ ordaindu behar izango:\nEuropar Batasuneko biztanleak: Bizilekua Europar Batasunean duten BEZaren subjektu pasiboek (enpresak, entitateak, erakundeak...) egiten dituzten erosketek, baldin eta Erkidego barruko IFZ badute, ez dute BEZik ordaindu behar izango. Kasu horretan, aipatu dokumentu hori bidali beharko dute helbide honetara: emision.documentacion@elcorteingles.es\nErkidego kanpoko herrialdeetako biztanleak: Erkidego kanpoko herrialdeetako pertsona fisiko zein juridikoek egiten dituzten erosketek ez dute BEZik izango Erosketa/bidalketa sistema honetarako, beren erregimen fiskala dela eta, Erkidego kanpoko lurraldetzat hartuko dira Ceuta eta Melilla.\nProduktuaren prezioan sartuta al daude zerga-mugak, halakorik balego?\nBidalketa-gastuen prezioan ez dira sartzen inportazio zergak (muga-zergak). Hartzaileak ordaindu beharko ditu, eskudirutan, eskaera helmugako herrialdera heltzen denean.\nBadago kopia pribatuarengatiko konpentsazio zenbatekoa (kanon digitala) duen produkturik?\n2017ko abuztuaren 1etik aurrera kopia pribatuen gaineko bidezko konpentsaziorako sistema berria ezartzen duen 12/2017 LegED indarrean sartzearen ondorioz, jakinarazten dugu konpentsazio horri atxikita dauden euskarriak eskuratzen dituztenek, 1/1996 LegEDaren 25.8 artikuluan (idazketa berrian) ezarritako baldintzak betetzen badituzte, faktura xehatua eskatu ahal izango dutela helbide honetara posta elektronikoa bidalita: clientes@elcorteingles.es\nLaguntza gaiak: Zergak


Eskoriatzan %37,5ak euskaraz egiten du - Eskoriatza - Goiena.eus\nEskoriatzan %37,5ak euskaraz egiten du\nImanol Beloki 2017-04-07 12:52\nKale erabileraren neurketa aurkezpena.\nEskoriatzan kale erabileraren neurketaren datuak aurkeztu zituzten atzo Zaldibar antzokian. Udalak eskatuta eta Soziolinguistika Klusterrak zuzenduta, Eskoriatzako kaleetan euskaraz zenbat egiten den neurtu dute Ixotu Euskara taldekoek, eta atzo emaitzen berri eman zituen Olatz Altunak, Soziolinguistika Klusterreko teknikariak Joxe Mari Agirretxe Porrotxen laguntzarekin.\nLehenengo neurketa espezifikoa 2003. urtean egin zen eta harrez gero bi urtez behin egin da neurketa 2011. urtera arte. 2011. urtean erabaki zen neurketa 5 urtean behin egitea, beti, Euskal Herrian egiten den Neurketa Orokorra egiten den urte berean.\nHerriko hiru zonalde neurtu dira, eta neurtzaileak bikoteka, entzun eta datuak jaso dituzte, elkarrizketak zein hizkuntzetan diren eta hiztunaren hainbat ezaugarriak jasoz. Guztira, 3.400 pertsona behatu dira.\nDatu onak izan arren, hausnartu beharra\nOrokorrean, datu onak direla aipatu zituzten aurkezpenean, hala ere, haurren datua hobetze aldera hausnarketa egin behar dela azpimarratu zuten.